# REPUBLIKA HRVATSKA

# ZAGREBAČKA ŽUPANIJA

**GRAD SAMOBOR**

**Gradsko vijeće**

KLASA: 021-05/17-01/6

URBROJ: 238-11-04/3-17-2

Samobor, 28.09.2017.

## ZAPISNIK

s 4. sjednice Gradskog vijeća Grada Samobora, održane 28. rujna 2017. godine u prostorijama Gradske vijećnice Grada Samobora, Trg kralja Tomislava 5, Samobor.

**Započeto u 14.00 sati**.

**NAZOČNI VIJEĆNICI:** Petra Babojelić, Franjo Bedeničić, Željko Bošković, Davor Daničić, Marinko Džepina, Irena Franceković, Damir Gorišek, Ivan Horvat, Vinko Jaklenec, Đurđica Jančikić, Ivan Kaselj, Svebor Labura, Željko Mataušić, Lovro Mihelić, Andrija Noršić, Ivan Patekar, Zlatko Rešetar, Vladimir Skendrović, Miran Šoić, Franjo Štefanić, **te su naknadno stigli** Irena Kapor, Miljenko Bišćan

**IZOČNI VIJEĆNICI**: Maja Gračanin - opravdala, Damir Skok - opravdao, Ivana Šolčić - opravdala

**PROČELNICA:** Ana Vlah

**OSTALI:**

* Sanja Horvat Iveković, zamjenica gradonačelnika Grada Samobora
* Željko Stanec, zamjenik gradonačelnika Grada Samobora
* Željko Radovanić, Mario Anušić, Valentina Horvat, Zvonko Župančić, Juro Horvat, Mladen Ogrinc, pročelnici upravnih tijela Grada Samobora
* Krunoslav Znika, v.d. pročelnika Upravnog odjela za gospodarstvo
* Tamara Mekinjić, unutarnja revizorica
* Josip Petrić, viši referent za informatičke poslove u Uredu gradonačelnika
* javnost

**Predstavnici sredstava javnog priopćavanja.**

**ZAPISNIČARKA:** Nada Gorišek

**MIRAN ŠOIĆ** – Sve lijepo pozdravljam i da krenemo na našu 4. sjednicu Gradskog vijeća, koja je zakazana za danas, pozive ste dobili. Kao što je to uobičajeno prvo da provjerimo da li mi imamo tu dovoljan broj naših vijećnica i vijećnika, pa će gđa Ana Vlah prozvati po standardu.

**ANA VLAH** – Pristupamo utvrđivanju nazočnosti na sjednici prozivkom vijećnika.

**MIRAN ŠOIĆ** – Dakle, od 25 vijećnika prisutno je 20 vijećnika danas na ovoj sjednici. Konstatiramo da imamo kvorum, da možemo donositi pravovaljane odluke i zaključke, te time otvaram našu 4. sjednicu Gradskog vijeća Grada Samobora.

Dakle, Zapisnik sa 3. sjednice dobili ste uz materijal, da li ima kakvih pitanja, primjedbi, ispravaka?

Ako nema, predlažem da ovakav Zapisnik kao što je dobiven u prilogu sa 3. sjednicom da ga usvojimo.

Nakon provedenog glasovanja Gradsko vijeće Grada Samobora jednoglasno je (20 "za") donijelo sljedeći

**ZAKLJUČAK**

**I.**

Verificira se Zapisnik sa 3. sjednice Gradskog vijeća Grada Samobora održane 07. rujna 2017. godine, u tekstu kao što je dan u materijalima za sjednicu.

**II.**

Tekst Zapisnika prilaže se ovom zaključku i njegov je sastavni dio.

**MIRAN ŠOIĆ** - Uz poziv za današnju sjednicu primili ste prijedlog Dnevnog reda, s time da se točka 23. Prijedlog zaključka o odabiru najpovoljnijeg ponuditelja u postupku javne nabave Rekonstrukcija dijela ceste Smerovišće – Lipovec skida s dnevnog reda današnje sjednice, a dosadašnje točke 24., 25. i 26 postaju točke 23., 24. i 25.

 Da li još ima kakvih primjedbi na Dnevni red?

 **VLADIMIR SKENDROVIĆ** - Zanima me, s obzirom da smo imali na odboru, da je navodno proveden natječaj za ovo točku dnevnog reda, a nismo čuli razlog zbog čega je skidate s dnevnog reda i koji su to detalji koji bi trebali biti odgođeni za neko drugo vrijeme.

 **ŽELJKO STANEC** - Što se tiče ove točke dnevnog reda - Odabir najpovoljnije ponude za izgradnju, odnosno rekonstrukciju dijela ceste od Smerovišća do Velikog Lipovca, Grad Samobor je raspisao natječaj, ponude su bile otvorene i jednostavno u Grad Samobor je dospjela jedna ponuda, ponuđač je ponudio veću cijenu nego što je bila predviđena u Proračunu Grada Samobora. Još jedna dopuna na moj odgovor, mi smo prema zadnjem natječaju povisili, znači osigurali smo, iznos koji je bio na zadnjem natječaju, no i ovaj puta je cijena 400.000,00 kn bila veća od predviđene cijene.

 **MIRAN ŠOIĆ -** Koliko vidim vijećnik je suglasan s odgovorom. Prema tome, predlažem Dnevni red da se prihvate točke sve, osim ove točke 23. Prijedlog zaključka o odabiru najpovoljnijeg ponuditelja iz razloga kojeg ste čuli.

 Nakon provedenog glasovanja Gradsko vijeće Grada Samobora jednoglasno je (20 "za") usvojilo sljedeći

**DNEVNI RED**

1. Prijedlog II. izmjena i dopuna Proračuna Grada Samobora za 2017. godinu
2. Prijedlog odluke o izmjenama Odluke o izvršavanju Proračuna Grada Samobora za 2017. godinu
3. Prijedlog Projekcije Proračuna Grada Samobora za 2018. i 2019. godinu
4. Prijedlog izmjena i dopuna Plana gradnje komunalnih vodnih građevina i Programa gradnje objekata i uređaja komunalne infrastrukture u Gradu Samoboru za 2017. godinu
5. Prijedlog II. izmjena i dopuna Programa održavanja komunalne infrastrukture u Gradu Samoboru za 2017. godinu
6. Prijedlog izmjena i dopuna Programa javnih potreba u predškolskom odgoju i obrazovanju Grada Samobora za 2017. godinu
7. Prijedlog izmjena i dopuna Programa javnih potreba u školstvu Grada Samobora za 2017. godinu
8. Prijedlog izmjena i dopuna Programa javnih potreba u kulturi Grada Samobora za 2017. godinu
9. Prijedlog II. izmjena i dopuna Programa javnih potreba u socijalnoj skrbi i zdravstvu Grada Samobora za 2017. godinu
10. Prijedlog izmjena i dopuna Plana rashoda za materijal, dijelove i usluge tekućeg i investicijskog održavanja osnovnih škola Grada Samobora u 2017. godini
11. Prijedlog izmjena i dopuna Plana rashoda za nabavu proizvedene dugotrajne imovine i dodatna ulaganja na nefinancijskoj imovini osnovnih škola Grada Samobora u 2017. godini
12. Prijedlog izmjena i dopuna Odluke o kriterijima, mjerilima i načinu financiranja decentraliziranih funkcija osnovnog školstva Grada Samobora u 2017. godini
13. Prijedlog izmjena i dopuna Programa gospodarenja i upravljanja gradskom imovinom i usmjeravanja prostornog razvoja Grada Samobora za 2017. godinu
14. Prijedlog izmjena i dopuna Programa mjera za razvoj malog gospodarstva, poljoprivrede i turizma Grada Samobora za 2017. godinu
15. Prijedlog za donošenje Programa mjera sanacije unutar zona sanitarne zaštite izvorišta Strmec, Šibice i Bregana za postojeće građevine i postojeće djelatnosti
16. Prijedlog odluke o davanju suglasnosti i jamstva za zaduživanje trgovačkom društvu Komunalac d.o.o. za financiranje izgradnje Reciklažnog centra grada Samobora Trebež
17. Prijedlog odluke o ustroju i djelokrugu rada upravnih tijela Grada Samobora
18. Prijedlog odluke o koeficijentima za obračun plaće službenika i namještenika Grada Samobora
19. Prijedlog odluke o izmjenama Odluke o plaći i drugim pravima gradonačelnika i zamjenika gradonačelnika Grada Samobora
20. Prijedlog zaključka o osnivanju prava građenja u korist trgovačkog društva Komunalac d.o.o. na kč.br. 733/8, k.o. Domaslovec radi izgradnje Reciklažnog centra grada Samobora Trebež
21. Prijedlog zaključka o ukidanju statusa javnog dobra za opću uporabu na kč.br. 3407/1, k.o. Samobor
22. Prijedlog zaključka o odabiru najpovoljnijeg ponuditelja u postupku javne nabave radova na uređenju kino – dvorane
23. Izvješće o zaključcima stručne analize zaprimljenih inicijativa u svrhu utvrđivanja osnovanosti pokretanja postupaka za izradu i donošenje prostornih planova i njihovih izmjena i dopuna za razdoblje od 01. lipnja 2016. godine do 31. kolovoza 2017. godine
24. Prijedlog izmjena i dopuna Plana zaštite od požara Grada Samobora
25. Ostale informacije.

MIRAN ŠOIĆ - Evo, možemo krenuti na naš Aktualni sat s pitanjima. Imamo puno prijavljenih. Da li se slažete da idemo naizmjenično, malo muški, malo ženski, malo jedna stranka, malo druga, da se tim redoslijedom postavljaju pitanja?

VLADIMIR SKENDROVIĆ - S obzirom da je na prošloj sjednici na određeni način krenuo Aktualni sat, molio bih da temeljem naših prijava nastavite dalje, obzirom da treba biti aktivan i pravovremeno se prijaviti. Zadnji puta smo mi, po našem sudu, ostali uskraćeni radi vremena s nekoliko pitanja, zato smo se blagovremeno prijavili. Možda ćemo mi odustati od nekih pitanja, ali ako je moguće da nam dozvolite da idemo po redu prijava.

MIRAN ŠOIĆ - Ne govorim ja o tome, nego su se sada svi prijevremeno prijavili radi ovog razloga koji ste rekli, vjerojatno, ali mislim da ništa ne kasnimo i ako treba koju minutu ćemo i produžiti. Jeste li suglasni s time? Dobro, slažete se.

Otvaram Aktualni sat.

VLADIMIR SKENDROVIĆ - Pokušat ću biti što kraći i sveobuhvatniji, ali najprije ću obrazložiti pitanje koje će u konačnici biti postavljeno. Naime, na prošloj sjednici, svi ste svjedočili o jednoj reakciji predsjednice Upravnog vijeća Samoborskog muzeja, koja je na moj dobronamjeran prijedlog vrlo nezgodno reagirala i potaknula me da zagrebem ispod površine tog problema, koji je sada na kraju, po mojim saznanjima, izuzetno velik. Naime o čemu se radi, nisam želio kompromitirati zaposlenike našeg Muzeja, nego sam išao izvor informacije potražiti u Zagrebu kod nadležnih tijela, a gdje sam došao do sljedećeg. Samoborski muzej je jedan od dva muzeja na crnoj listi u RH radi nerealizacije zacrtanih programa, koje pred njih postave njihova nadležna tijela. Nažalost u Samoborskom muzeju svega je jedna zbirka digitalizirana od svih onih koje su to trebale biti. To je po meni domet aktualnog ravnatelja kojemu je produžen mandat, bez obzira što nije u natječajnom postupku, čak niti plan rada predložio, temeljem kojeg bi mi mogli donijeti određeni zaključak da je on kvalitetno rješenje, da će on kvalitetno obnašati svoju funkciju četiri godine, a sada koliko mi je poznato ta funkcija će trajati sveg dvije godine, radi njegovog umirovljenja. S druge strane, podaci do kojih smo došli koje možemo potvrditi, od strane ljudi koji su to spremni iznijeti javno, na sjednici na kojoj smo usvajali izvješće dotičnog ravnatelja, on je sjedio preko u ugostiteljskom objektu, ne želim davati konstataciju u kakvom stanju, sprdajući se s nama vijećnicima i gradskom upravom, koja će mu ionako produžiti mandat. To je vrlo ružno. Ne želim nikoga stavljati u povlašteni ili kontra položaj, ali s obzirom na činjenicu da nam propada arhivska građa, da su u katastrofalnom stanju i arhivi i sam objekt, da nam je sanitarni čvor za građanstvo, koji bi trebali posjećivati taj Muzej, pretvoren radi nekakve sitne greške u skladište, da je posjet muzeju izuzetno nizak, i da ne stoji tvrdnja predsjednice Upravnog vijeća o afirmativnom radu gospodina ravnatelja, da je katastrofalna odluka bila njemu dodijeliti još jedan mandat. Još je jedna stvar vrlo bitna, vi morate znati da se Muzej sastoji od dva vijeća, to je Upravno i Stručno vijeće. Upravno vijeće čini ravnatelj i predstavnik Grada, u ovom slučaju to je gđa Kapor bila, a trećeg člana Upravnog vijeća imenuje Stručno vijeće. To Stručno vijeće, po tvrdnjama zaposlenika, u zadnjih šest godina se nije niti sastalo. Temeljem čega je netko dobio prigodu da bude član Upravnog vijeća?

Dakle, moje prvo pitanje. Da li mislimo da smo donijeli pravilnu odluku? Predlažem da poništimo donesenu odluku i ponovimo natječaj za ravnatelja Samoborskog muzeja. To je moje prvo pitanje na koje bih molio odgovor, pa da krenem na drugo.

MIRAN ŠOIĆ - Skrećem pažnju da se držimo onog našeg članka koji kaže do tri minute s dva pitanja i prijedlog.

SANJA HORVAT IVEKOVIĆ - Zahvaljujem se na ovom pitanju i ovoj brizi koju upućuje poštovani gradski vijećnik gosp. Skendrović i upoznaje s određenim nepravilnostima, kako on tvrdi u našem Muzeju. Spomenuo je određene crne liste nadležnih tijela, pa ako on misli da nešto treba postupiti ili da netko ne radi u skladu s određenim zakonskim normama, pozivam ga da onda pokrene postupak koji treba, ukoliko to uistinu nije nešto kako treba prema zakonu. Ja stvarno ne znam o tim nekim crnim listama, i tko to radi te crne liste Muzeja, da li Ministarstvo kulture, jer nije specificirao. Vezano uz Upravno vijeće i sastav Upravnog vijeća, prema mojim saznanjima to Upravno vijeće je konstituirano na sve zadovoljavajuće pravne norme, ukoliko ima, mi možemo još jednom provjeriti kako je tekao postupak izbora radnika u Upravno vijeće, ako je nešto bilo nepoštivano, dapače, to ćemo popraviti. Sve ove druge konstatacije koje je naveo teško mi je komentirati, jer ne znam neku drugu pozadinu toga, ali ukoliko misli da netko dobro ne radi i ako to treba prijaviti nekim nadležnim institucijama, evo, pozivam ga da to i učini.

VLADIMIR SKENDROVIĆ - Bit ću kratak, drugo pitanje i prijedlog ću odmah staviti. Drugo pitanje se odnosi na odgovore koje sam dobio temeljem prava na pristup informacijama. Naime, naš Autobusni kolodvor još uvijek nije u knjigama proveden, evo ja ovdje imam podatak, on je i dalje oranica. Zanima me, zašto se dokumenti ne provode na vrijeme i sukladno zakonskim propisima? Ne možemo govoriti da je to oranica, a fizički je tamo izgrađeno, to je drugo pitanje.

Moj prijedlog je da se Gradsko vijeće Grada Samobora javno ogradi i osudi pokroviteljstvo nad obilježavanjem 80. godišnjice Komunističke partije Hrvatske, a iz sljedećih razloga. Hrvatski Sabor je deklaracijom i Ustavnom jasno definirao da RH odbacuje komunistički režim, deklaracija EU također to jasno precizira i ne vidim niti jedan razlog da poistovjećujemo antifašizam i komunizam i da dajemo publicitet određenom procesu koji se dešavao u prošlim vremenima, koji je osuđen ne samo od RH, nego i od šire Europske i svjetske zajednice.

MIRAN ŠOIĆ - Gosp. Stanec oko kolodvora samo.

ŽELJKO STANEC - Da naravno, ovaj dio neću niti komentirati. Što se tiče provedbe, uknjižbe, izgrađenog autobusnog kolodvora. Zašto nije sprovedeno? Upravo bi trebali poštovani vijećniče znati da dosta ide sporo ta provedba upisa u gruntovnu, a to na žalost nije u nadležnosti Grada Samobora, ta brzina, odnosno provedba tih određenih dokumenata koji se upisuju u gruntovnu. Znači provedba će biti sprovedena kada to gruntovna provede.

(Vijećnik Vladimir Skendrović priča iz klupe bez uključenog mikrofona, pa to ne ulazi u zapisnik)

MIRAN ŠOIĆ - Dobro, ajde provjerit ćemo pa ćemo vidjeti što je. Znači s dva pitanja i prijedlogom ste iscrpili dnevni red.

IVAN HORVAT - Tema poplava. Znamo svi da je 19.09. u poslijepodnevnim satima samoborski kraj bio ugrožen poplavama, nastradale su Rude i velika poplava je prijetila u Grdanjcima. Ovom prilikom htio bih veliku zahvalu uputiti svima onima koji su u Grdanjcima pomogli na pripremama obrane od poplave, napravljeno je 200 metara zečjeg nasipa. Naročito ističem DVD Samobor, Bregana i Grdanjci, učestvovali su i građani Grdanjci i učestvovale su i Hrvatske vode, učestvovao je i Komunalac, hvala svima. Neposredno iza toga, možda dan ili dva, u Gradskoj vijećnici održan je jedan sastanak s Hrvatskim vodama, upravo na temu tih učestalih poplava, dosta je bio interesantan taj sastanak. Molio bih da mi netko, dogradonačelnik ili predstojnik odjela za komunalne djelatnosti, odgovore što je nakon toga poduzeto? Naročito me interesira, kako ćemo riješiti retencije koje su predviđene kod Koretića? U planu obrane od poplave predviđeno je da bi se gore napravile tri retencije. Da li to Hrvatske vode planiraju ili ne planiraju, ako ne, da ih malo potaknemo i da ih možda preduhitrimo s izradom nekakvog idejnog rješenja, pa da vidimo kako će reagirati? To je prvo pitanje.

Drugo pitanje. Što je s mostom u Breganici koji je također ugrožen od poplave, i s vodovodom koji je planiran za Gornju Breganicu?

ŽELJKO STANEC - Što se tiče postavljenih pitanja uvaženog vijećnika gosp. Ivana Horvata dat ću kraće odgovore. Znamo svi da se 19.09., ako se ne varam, dogodila poplava na području grada Samobora i ne treba tu nikakve pohvale, mi smo samo onoga dana odradili posao koji smo trebali odraditi. Ja mogu zahvaliti mjesnom odboru i vatrogascima koji su se sami, prije svega, organizirali, i onda je trgovačko društvo Komunalac i Civilna zaštita, kojoj sam ja na čelu, uskočila u to i organizirala sve ono popratno što je trebalo, a to su organizacija vreća i dovoz pijeska za izradu tih zečjih nasipa, a vi ste to u svom angažmanu sve odredili.

Što se tiče pitanja izgradnje retencije kod Koretića, jedino bi ta izgradnja retencije osigurala sigurnost nizvodno mještana Grdanjci i Breganskog sela od nekih idućih poplava u nekom određenom razdoblju. Razgovarali smo na nekoliko sastanaka u Hrvatskim vodama da se s tim projektom što prije krene, isključivo iz ovog razloga koji sam maloprije napomenuo. Inicijativa od Grada Samobora uzastopno dolazi, ali isključivo projekt je na nivou Hrvatskih voda, odnosno nadležnog ministarstva. Što smo poduzeli nakon održanog sastanka koji se vodio upravo u ovoj gradskoj vijećnici s predstavnicima Hrvatskih voda, drugi dan, pošto je bilo i dogovoreno da će oni sufinancirati izgradnju potpornog zida, odnosno izgradnju nogostupa na onom mjestu gdje su sada postavljeni ti zečji nasipi, poslan je u Hrvatske vode troškovnik, sve prema dogovoru iz tog sastanka, i također troškovnik oko izgradnje potpornog zida kod Breganskog sela, jer se na tom dijelu odronila cesta. Znači dogovoreno je da će oni onaj dio koji je vezan uz vodotok sufinancirati Hrvatske vode, a onaj dio koji je vezan uz ceste, da će to Grad Samobor iz svojih vlastitih prihoda financirati.

Što se tiče drugog postavljenog pitanja. Što je s izgradnjom mosta i vodovoda u Breganici? Za izgradnju mosta imamo svu potrebnu dokumentaciju, isto će biti načelo, jer moram bez obzira na sve to, puno puta smo znali reći Hrvatske vode od njih možda neki otpor dolazi, no pokazalo se da u principu sve te neke zahvate, pogotovo na vodotocima koji su zaštićeni od nadležnog ministarstva, a to je Ministarstvo zaštite okoliša, da u principu od njih dolazi do nekog otpora oko zaštite biljnog, odnosno životinjskog svijeta. Tako da ćemo izgradnju tog mosta istim modelom ići kao što je bila izgradnja mosta, odnosno dogovor oko izgradnje mosta kod Čaraparne, kod Kršlina i u Grdanjcima.

Za vodovod u Breganici, također Grad Samobor je napravio kompletnu projektnu dokumentaciju, jedino nam još fali rješavanje imovinsko-pravnih problema oko smještaja rezervoara za taj vodovod.

IRENA FRANCEKOVIĆ - Imam dva pitanja i jedan prijedlog. Postavit ću to u komadu, tako da ušparamo vrijeme. Prvo moje pitanje odnosi se na nogostup u Ulici Kralja Petra Krešimira IV., to je ulica koja vodi od Dalmacije, pa uz Konzum dolje prema Sajmištu. U jednom dijelu taj nogostup nestaje i tamo su sa strane zaparkirani neki automobili, za koje mislim da tamo nikako ne spadaju i mislim da je to gradska površina. Moje pitanje se odnosi na to, kad će Grad učiniti nešto zbog sigurnosti djece koja bi po tom nogostupu trebala sigurno doći do škole, a što sada u ovom slučaju nije moguće? To je prvo pitanje.

Drugo pitanje, ne znam da li ćete mi to moći danas odgovoriti, ali u svakom slučaju na 2. sjednici Vijeća smo postavili pitanje koje se na kraju svelo samo na priču oko toga za što Energo Metan dao 6.000.000,00 kn kredita ili depozita ili nečeg slično. Međutim naše izvorno pitanje nije se odnosilo na iznos kredita i kome je on dat, nego se naša rasprava vodila tome da Grad kao većinski vlasnik Energo Metana utječe na smanjene cijene plina za građane, s obzirom da Energo Metan očito iz svojih bilanci, koje su javno dostupne na stanicama Fine svatko od vas ih može pogledati, ostvaruje ekstra profit na leđima građana Samobora. Ovim putem, apeliram na gradske čelnike da pregovaraju s Energo Metanom da se cijena plina smanji. Ide sezona grijanja, bojim se da će računi biti ogromni.

Prijedlog je da nabavite štopericu i zvonce i da odmjeravate tri minute.

ŽELJKO STANEC - Što se tiče izgradnje nogostupa u Ulici Kralja Petra Krešimira IV., dobro ste opisali lokaciju na kojoj se to nalazi. Točno je da je tamo problem i to smo naravno prije dvije godine ustanovili, da bi tamo trebali doći do denivelacija toga, pošto je bila pruga na tom mjestu i sukladno tome izgradnja nogostupa. Naravno da smo krenuli u postupak projektiranja i uvijek onda dođete do rješavanja imovinsko-pravnih problema koji su sada u fazi tog rješavanja. Znači, čim se to riješi nogostup će ići u izgradnju zajedno s tim spuštanjem kolnika. Ono nije gradska površina na kojoj su parkirani privatni automobili, to je površina u vlasništvu Samoborke. Tu smo poduzeli određene mjere, jer bez obzira da li je to privatno vlasništvo ili vlasništvo Grada Samobora, slažem se da se ti automobili ne mogu držati na toj lokaciji. Grad Samobor je vlasniku toga, on ih koristi za neka snimanja filmova, to sada nije niti bitno zašto vlasnik tih automobila ih koristi, ponudio jednu alternativnu lokaciju, gdje se nadamo da će on na tu lokaciju pristati, a ta je lokacija u Ulici Nikole Šubića Zrinskog između Samoborke i Fotokemike, to je ta nova lokacija. Tako da smo i o tome dijelu razmišljali.

Što se tiče Energo Metana, mislim da ste čak i djelomično dobili odgovor, da na žalost, Energo Metan ne definira cijenu plina na tržištu, već za to ima nadležnu regulatornu agenciju koja određuje cijenu plina na tržištu. Drage volje bih ovaj prijedlog prihvatio, kada bi bila odluka na Skupštini trgovačkog društva Energo Metan da može odlučivati o cijeni plina.

IVAN KASELJ - Imam dva pitanja, a spojit ću u jedno, tako da olakšamo, a vezana su jedno i drugo za Breganu. Zanima me, planira li se izgradnja nove dvorane u Bregani i kada se misli raditi rekonstrukcija ili izgraditi nova tržnica u Bregani?

SANJA HORVAT IVEKOVIĆ - Uvaženi vijećniče, pretpostavljam da mislite na školsku sportsku dvoranu, dakle, mi jesmo u određenim razgovorima s ravnateljem škole bili oko tog dijela, i nekako je danas, sutra Bregana sigurno na redu prva da se gradi ta školska sportska dvorana. Vi znate koliki je broj sportskih dvorana na području Samobora, nije da je ova u Bregani kao što je npr. bila na Stražniku dvorana, dotrajala. Naprosto ona više svim potrebama Bregane nekako možda, ne zadovoljava samim prostornim kapacitetima, što se tiče nastave tjelesnog odgoja, ona i dalje odgovara broju učenika i svemu onome što propisuje pravilnik ministarstva za takve sportske dvorane i za brojeve učenika koji pohađaju tu školu. Vjerujem da će se sigurno nakon što se rekonstruira i dogradi vrtić u Bregani, razgovarati o tome kako bismo mogli pronaći sredstva da se izgradi sportska dvorana na Bregani.

Što se tiče tržnice u Bregani, to smo razgovarali s trgovačkim društvom Komunalac, koji ima na svom upravljanju taj objekt, o nekim mogućnostima revitalizacije. Isto tako Vijeće Mjesnog odbora raspravljalo je o određenim aktivnostima koje bi se mogle tamo provesti, kako bi se barem oživio onaj dio prigodne prodaje, odnosno prodaje nekih proizvoda koje imaju lokalni OPG-ovi na području Bregane. Naravno, Komunalac ukoliko treba da je netko zainteresiran za unajmljivanje tih prostora, uvijek je tu da dodatno uredi i ako će se nešto još moći, sigurna sam da će se pronaći dodatnih sredstava da se ta tržnica još dodatno oživi i revitalizira.

PETRA BABOJELIĆ - Imam jedno pitanje koje bih uputila od strane mještana nizinskog dijela grada Samobora, konkretno mjesnih odbora Celine, Savršćak i Vrbovec. Pitanje se tiče bivšeg odlagališta otpada Trebež, koje je nama mještanima okolnih mjesnih odbora godinama tzv. rak rana. Prošle godine odlagalište je sanirano, što smo mi apsolutno pozdravili, a danas imamo i točku na dnevnom redu - Izgradnja Reciklažnog centra grada Samobora na Trebežu. Zanima me ako bi gosp. dogradonačelnik mogao za mještane tih okolnih mjesnih odbora čisto malo pojasniti koje su sve planirane aktivnosti u tom Reciklažnom centru i daljnji plan razvoja na saniranom odlagalištu?

ŽELJKO STANEC - Evo, dat ću također odgovor poštovanoj vijećnici Petri Babojelić na postavljeno pitanje. Što se tiče same sanacije Trebeža, to svi znamo da je taj projekt završen, ali mi naravno kao gradska uprava nismo mogli stati na tom završenom saniranom projektu, već smo s obzirom i na nove zakone o gospodarenju komunalnim otpadom, trebali neke određene mjere poduzeti, a upravo je taj Reciklažni centar jedna mjera o gospodarenju komunalnim otpadom na području grada Samobora. Što se konkretno predviđa na tom novom centru napraviti, u par kratkih crta ću napomenuti. Znači, već smo tamo postavili jednu vagu za vaganje mješovitog komunalnog otpada, koji sada dolazi na Trebež i istog dana se odvozi na deponiju u Davor. Naravno da to nije dugoročno rješenje, donijeli smo tu na Gradskom vijeću da je to do sedmog mjeseca 2018. godine, znači kao nekakav ozbiljan Grad, ozbiljno trgovačko društvo Komunalac, ne može čekati što će se desiti poslije osmog mjeseca ili sedmog mjeseca 2018. godine, već smo morali krenuti upravo u izradu i realizaciju tog projekta Reciklažnog centra. Taj Reciklažni centar trebao bi obuhvatiti prijem tog mješovitog komunalnog otpada, koji će jednim dijelom biti već sortiran na samom kućnom pragu. Naravno ne možemo sa 100% sigurnošću govoriti da će taj otpad biti od mještana 100% sortiran, već će se on trebati sortirati na toj sortirnici, kako bi se od tog otpada, znači to više ne možemo govoriti o otpadu već o sirovini, kako bi dobili sirovinu koja bi imala na tržištu određene cijene. Znači to je sortirnica, odnosno zaboravio sam prvi projekt, a to je izgradnja kompostane, kako bi se iz tog mješovitog otpada izdvojio taj bio razgradivi otpad koji u konačnici onda prlja ovu sirovinu koju sam malo prije spomenuo. Naravno, još jedan veliki trošak za Grad Samobor je i odvoz tog glomaznog otpada, koji također ide na teret svih naših poreznih obveznika, pa smo onda planirali napraviti boksove u kojima bi se, također, razdvajao taj glomazni otpad, a sve u cilju da cijena odvoza kućnog otpada za mještane grada Samobora ostane nepromijenjena.

LOVRO MIHELIĆ - Imam dva pitanja. Prvo pitanje odnosi se na rekonstrukciju Samoborskog kina. Evo, slušamo putem medija da će rekonstrukcija uskoro početi, pa me zanima, koji će to radovi biti obuhvaćeni u toj rekonstrukciji i koja će biti njihova svrha na kraju krajeva, što će se novo omogućiti, koje nove aktivnosti i djelatnosti tom rekonstrukcijom?

Drugo pitanje postavljam ispred zajednice Mjesnog odbora Vrbovec. U petak smo imali sastanak i mještani su nam postavili jedno pitanje i dogovori smo se da ću ja to prenijeti ovdje u Gradskom vijeću, a tiče se izgradnje šatora na privatnom posjedu, tamo kod betonare. Mnoge zanima čemu taj objekt služi, što će se tamo događati. Neki su htjeli posegnuti za malo ekstremnijima instrumentima, kao što je peticija. Mi smo odlučili da ću ja to ovdje pitati, jer nema potrebe da idemo u takve ekstreme, ako se može nešto lijepo objasniti. Molim vas da nam objasnite, s obzirom da bi trebali znati glede takvih objekata, čemu služe?

 SANJA HORVAT IVEKOVIĆ - Što se tiče radova na rekonstrukciji zgrade Hrvatskog doma, koju evo kolokvijalno svi zovemo Kino dvorana, a s obzirom da je to nekako svima u svijesti da je to kino, ali naravno svi znamo da je to zgrada, odnosno dvorana koja odgovara i svim ostalim potrebama koje imamo na našoj kulturnoj sceni. Dakle tako je i definiran projektni zadatak, gdje će trebati udovoljiti današnjim potrebama, što scenskih priredaba, što glazbenih i isto tako plesnih, a isto tako naših kulturno umjetničkih društava i sl. Dakle, ti radovi bi trebali uključivati radove koji se tiču izgleda unutrašnjosti, od same izmjene podne podloge, postavljanja novih stolica, nekih aktivnosti koje su vezane uz akustični dio, da se poboljša kvaliteta zvuka, općenito poboljšanje izgleda samog prostora i naravno prilagodbe svim onim potrebama koje danas imate. Znate da se tamo održavaju različita događanja, od nekakvih seminara i sl., nadamo se isto tako da bi ta dvorana u budućnosti mogla služiti za iznajmljivanje za neke različite seminare, što bi naravno povećalo prihodovnu stranu proračuna Pučkog otvorenog učilišta. Treba napomenuti da je ona u zoni stroge kulturne baštine i ona mora kao takav izgled zadržavati, naravno u skladu s prostornom planskom dokumentacijom nije ju moguće samo tako proširivati. Dakle ti radovi će uključivati onaj dio unutrašnjosti, ona će nekako svoj izgled koji izvana ima zadržati, ali bit će određene promjene koje napominjem, jer tu je bilo nekakvih insinuacija da li mi radimo u skladu sa zahtjevima koje pred nas postavljaju konzervatori, naravno da se radi jer ta zgrada ima određenu kulturnu vrijednost, unutar nje postoje određeni drveni balkoni za koje konzervatori traže da ostanu takvima, što opet onda nalaže određene aktivnosti vezano uz vatrodojavu i sl., sve se to uvažilo. Evo naši djelatnici koji su taj dio pripremali su sve to vrijedno pripremili da bi se mogao raspisati natječaj. Današnji rebalans, a o čemu će biti govora kasnije, prilagođen je upravo tim radovima na rekonstrukciji dvorane, i da previše ne komentiram postupak javne nabave, i da ćemo kroz narednih nekoliko tjedana krenuti s radovima.

 MIRAN ŠOIĆ - Da li možemo dobiti odgovor na drugo pitanje?

 ŽELJKO STANEC - Što se tiče drugog postavljenog pitanja, jučer da ste imali sjednicu tog vašeg Mjesnog odbora Vrbovec, stvarno nemam informaciju tko to gradi. Ako je izgradnja šatora, po meni to ne može biti, to nije gradnja to je postava šatora, tako da ne bih znao. Najvjerojatnije za takav tip postave, ako je riječ o postavi, onda ne treba nikakva građevinska dozvola. Ne znam o kojem se tipu gradnje radi, mogu vam provjeriti pa vas onda na sljedećoj sjednici Gradskog vijeća više informirati. Ne znam tko radi, na koji način, evo stvarno ne znam.

 MARINKO DŽEPINA - Imam dva pitanja. Prvo pitanje, do kuda se stiglo s fazom preseljenja Centra za socijalnu skrb Grada Samobora? Naime, znamo da već dvije ili tri godine postoji indicija da se Centar za socijalnu skrb izmjesti s one lokacije u Zagorskoj na lokaciju bivše vojarne. Svi znamo, koji smo dolazili ili koji smo imali određena iskustva vezano uz Centar za socijalnu skrb, da su tamo uvjeti rada zaista vrlo teški, vrlo loši, od toga da osobe s invaliditetom ne mogu uopće doći na taj prvi kat, na tu prvu etažu, od kuda zapravo počinje Centar za socijalnu skrb, a da ne govorim da zaposlenici koji rade u takvim uvjetima, da su po dvoje ili troje u sobama, da imaju stranke, da jedni razgovaraju s jednom strankom, drugi razgovaraju s drugom strankom. Znači uvjeti su zaista vrlo loši. Ono što isto tako znam, znam da je Grad Samobor uložio određena sredstva za rekonstrukciju krovišta da taj objekt koji se nalazi u vojarni ne bi dalje propadao. Znam da je Grad Samobor zainteresiran da se taj centar preseli iz Zagorske u vojarnu, ali ne znam da li u određenim programima nadležnog ministarstva se nalazi taj projekt ili ne nalazi.

 Drugo pitanje isto tako, ako može. Da li Grad Samobor planira prijaviti se na natječaj za bespovratna sredstva, osigurana preko Europskog socijalnog fonda, Zaželi, kako bi potaknu aktivaciju nezaposlenih žena u Samoboru i hoće li se prijaviti Grad Samobor samostalno na taj projekt ili će se prijaviti zajedno s Crvenim križem?

 SANJA HORVAT IVEKOVIĆ - Vezano uz preseljenje zgrade Centra za socijalnu skrb, da to je bila jedna planirana aktivnost već nekoliko godina i oko toga smo imali određene pomake, no trenutno nemamo informaciju hoće li se uistinu dogoditi to da dođe do tog preseljenja, jer imamo neke neslužbene informacije, da ta lokacija ne odgovara Ministarstvu demografije, obitelji i mladeži. Mi smo im uputili već nekoliko dopisa i zamolili ih da pokušamo o tome razgovarati kako bismo mi znali što dalje s tim objektom, tu bi trebala biti izgrađena i spomen soba vezano uz program naših braniteljskih udruga. Što se tiče uređenja krovišta, evo i kolega zamjenik gradonačelnika potvrđuje, to ćemo ići uskoro u sanaciju tog krovišta kao ne bi to dalje propadalo, pa barem taj dio da odradimo. Stvarno se nadam da ćemo ipak neki pomak što se tiče preseljenja centa imati, a vezano uz projekt Zaželi, projekt koji se provodi preko ministarstva i kojem su partneri jedinice lokalne samouprave, mi smo s Crvenim križem razgovarali, evo ovdje je i naš pročelnik za društvene djelatnosti koji je taj dio odrađivao, da se naravno svi zajedno prijavimo na taj natječaj kako bismo omogućili opet nekom broju nezaposlenih žena, a kako je i naložio taj projekt, da se dakle obuhvati takva ranjiva skupina, upravo žena koje su teže zaposlive, to su tzv. vjerojatno domaćice. U tijeku je potpisivanje projektne prijave i nadamo se naravno da ćemo na tom natječaju proći, s time da se tu uključila i Sv. Nedelja i Općina Stupnik i tu bi u konačnici moglo pronaći desetak žena svoj posao.

 MIRAN ŠOIĆ - Hajdemo se držati redoslijeda.

VINKO JAKLENEC - Imam dva pitanje iz sfere komunalne infrastrukture, a odnose se na mjesto Molvice. Naime, u toku je izgradnja, odnosno izvođenje radova u dvije ulice, a to je Ulica Ivšaci i Ulica Odvojak Požgaji. Zanima nas kada će te dvije ulice biti asfaltirane?

 Drugo pitanje odnosi se na rekonstrukciju nadstrešnice u Društvenom domu. U kojoj je to fazi i koji je rok završetka?

 ŽELJKO STANEC - Poštovani potpredsjedniče Gradskog vijeća gosp. Jaklenec, evo dat ću vam kratke odgovore. Znači, obadvije ulice su pripremljene, znači stavljenu su u pretfazu asfaltiranja i kada trgovačko društvo Komunalac, mislim da bi trebalo drugi tjedan, te dvije ulice asfaltirati, jer jednostavno radimo više priprema i onda kada se stvore uvjeti da se za svakih sto metara ceste ne angažira finišer, već se u jednom danu više takvih malih uličica asfaltira. Drugi tjedan, prema mojim informacijama s kojima raspolažem, trebalo bi biti asfaltirano.

 Što se tiče nadogradnje nadstrešnice kod Društvenog doma, odnosno kod doma kojeg koriste vatrogasci Mjesnog odbora Molvice, pred dvije godine ste izgradili nadstrešnicu do samog društvenog doma i sada se to pokazalo da jednostavno bi trebalo još taj dio proširiti. Pripremne radove za to smo napravili, bio sam također gore u vašem Mjesnom odboru kada ste imali Susret generacija. Znači taj dio same pripreme je napravljen, još samo treba napraviti nosivu i krovnu konstrukciju, pa se nadam da će to sljedeće godine biti također u Proračunu Grada Samobora prihvaćeno, a onda iste godine i realizirano.

 SVEBOR LABURA - Samo ću iskoristiti priliku kako je kolega koji je predsjednik Upravnog odbora Centra za socijalnu skrb, da Centar za socijalnu skrb zajedno sa Stupnikom i Sv. Nedeljom, što znači da nije samo u ingerenciji Grada, nego je i u ingerenciji Županije, a to znači da to nije briga samo Grada.

 Pitanje imam za gosp. zamjenika gradonačelnika. Da li će se ići u sanaciju ceste od Sajmišta prema Domaslovcu, koja je u groznom stanju? Unutar tog prvoga, s obzirom da je odgovarao već za most u Gornjem Kraju prema Čaraparni, tri godine je od kada je most devastiran sa zadnjom poplavom. Mislim da je malo previše da taj most nije u funkciji.

 Drugo pitanje, referiram se na neodgovoreno pitanje kolegi Skendroviću. Može li netko odgovoriti, tko u Gradu odlučuje da Grad bude sponzor proslave osnivanja Komunističke partije Hrvatske. Da li netko smatra da je to primjereno i da li bi se ista situacija dogodila da je slučajno u Samoboru osnovana, ne znam, Crna legija ili iz takvog fašističkog portfelja organizacija? Znači, da li bi Grad bio sponzor takve predstave i da li bi netko kao predstavnik Grada dolazio u ime Grada, u ime svih građana ovog grada, na takve stvari?

Zamjenik gradonačelnika je odgovorio da nema komentara na tu situaciju, mislim da je to katastrofa sa čistog moralnog stajališta.

 ŽELJKO STANEC - Odgovorit ću na postavljeno pitanje poštovanog vijećnika gosp. Labure. Zašto bih trebao odgovoriti na neka pitanja, jednostavno neću odgovoriti na to pitanje, na to me ne može nitko prisiliti, odgovarat ću vam na pitanja čime se isključivo bavim. Ta pitanja si vodite u Saboru.

(Vijećnik Svebor Labura govori bez uključenog mikrofona iz klupe, što ne ulazi u zapisnik.)

MIRAN ŠOIĆ - Nemojmo sada stvarati tenzije koje ne treba, pitanja ste postavili. Idemo dalje na ove naše komunalne probleme, pa molim odgovor za cestu prema Domaslovcu.

ŽELJKO STANEC - Naravno da može ovakva pitanja na koja ću vrlo rado dati svoj odgovor. Što se tiče same rekonstrukcije ili obnove te ceste, mogli ste i sami vidjeti da je trgovačko društvo Komunalac saniralo tu cestu, na onim najpotrebnijim mjestima gdje je na temelju ophodara uvidjelo da bi trebalo te dijelove ceste sanirati. Ta cesta nije u programu kompletne sanacije, odnosno rekonstrukcije od Sajmišta prema Hrastini, već se tretira kao pojačano redovito održavanje.

Što se tiče izgradnje mosta, spomenuo sam kada je vijećnik gosp. Ivan Horvat postavio pitanje, da je bila tema razgovora izgradnja mosta kod Čaraparne. Da li to dugo traje, to je možda vaš osobni dojam da je to dugo, pa mogu se čak i složiti, da bi se moglo u nekom kraćem vremenu ishoditi određene suglasnosti, odnosno potvrde, tog glavnog projekta. Znači glavni projekt se sastoji od određenih suglasnosti koje vi od nadležnih tijela morate ishoditi i upravo je taj dio usporio ishođenje potrebne dokumentacije.

ANDRIJA NORŠIĆ - Uputio bih jedno pitanje nadležnim gradskim službama. Naime, zamoljen sam od strane stanara Ulice Vladimira Kirina na Stražniku, postaviti pitanje vezano uz cestu. Uslijed određenih radova koji su se zbivali na toj prometnici tj. u toj ulici, cesta je na par mjesta, konkretno kod kbr. 16, 18 i 20, nastale su dosta velike udarne rupe i stanari mole da se izvrši sanacija te ulice, tj., da se za početak zakrpaju te udarne rupe i da se razmotri mogućnost asfaltiranja tj. preasfaltiranja te ulice u dogledno vrijeme.

ŽELJKO STANEC - Što se tiče odgovora na postavljeno pitanje uvaženog vijećnika gosp. Andrije Noršića, ovaj vaš prijedlog, ujedno i pitanje, bit će proslijeđeno trgovačkom društvu Komunalac koji obavlja poslove u Gradu Samoboru što se tiče redovitog i pojačanog održavanja naših prometnica.

ĐURĐICA JANČIKIĆ - Imali bih dva pitanja. Prvo je vezano uz rekonstrukciju ceste od Bregane do Samobora, to je započelo prošli tjedan. Zanima me, da li će Grad poduzeti nekakve aktivnosti na izgradnji nogostupa od naselja Perivoj do Samobora, odnosno do Konzuma?

Drugo pitanje je vezano za OŠ Milana Langa u Bregani, koja je smještena uz vrlo prometnu cestu. Zanima me, da li je Grad osigurao nekakve aktivnosti s kojima bi se povećala sigurnost dolaska i odlaska djece u školu?

ŽELJKO STANEC - Što se tiče postavljenog pitanja uvažene vijećnice Đurđice Jančikić, odgovorit ću također na obadva pitanja. Rekonstrukcija betonske ceste, odnosno Ulica grada Wirgesa, koja nije više u nadležnosti Grada Samobora, već je u nadležnosti Hrvatskih cesta, ali naravno da Grad Samobor ima velikih interesa, jer se ta cesta nalazi na području našega grada i da smo sukladno tome, kada se izrađuje projektna dokumentacija zajedno u dogovoru s Hrvatskim cestama da se i neki naši prijedlozi, a to je konkretno prijedlog izgradnja nogostupa od perivoja do starog Mercatora, odnosno novog Konzuma, da se taj dio nogostupa izgradi u uređenju te prometnice. Nastavno na, to također smo u taj projekt željeli uvrstiti i najkritičnije, po meni, raskrižje na području grada Samobora, a to je križanje Ulice Matice Iseljenika, Hebrangove i Ulice grada Wirgesa. Nadam se da će ta dva naša projekta, koji bi objedinili u taj jedan zajednički projekt, Hrvatske ceste usvojiti i naravno, ako bude trebalo da će Grad Samobor osigurati iz svog vlastitog proračuna da jedan dio izgradnje nogostupa i financira.

Što se tiče OŠ Milana Langa u Bregani, dosta smo tih radnji napravili isključivo radi sigurnosti dolaska i odlaska djece iz te škole. Evo, možemo vidjeti da smo ograničili brzinu kretanje automobila, postavljeni su znakovi, meni se čini ograničenje 30, ako se ne varam, znači onaj svjetlosni prometni znak, obilježili smo nove pješačke prijelaze, ispod same škole napravilo se parkiralište s cca tridesetak parkirališnih mjesta, upravo iz tog razloga kako više roditelji ne bi puštali svoju djecu na prometnici, već da ta djeca nesmetano iz parkirališta dođu do svoje škole. Ako bilo što treba još poduzeti radi sigurnosti djece, Grad Samobor će uvijek takve prijedloge prihvatiti, i ako je u mogućnosti, realizirati.

FRANJO BEDENIČIĆ - Moje pitanje je također vezano uz škole, odnosno postoji li strategija održavanja, dogradnje, izgradnje, obnove, rekonstrukcije osnovnih škola i vrtića u prostoru Samobora, jer me muči pitanje Područne škole Frkaševec. Mislim da je već nekoliko puta promijenjena lokacija, dobivene dozvole, pa su zastarjele, jer se nije počelo niti kopati. Da li se odustalo od dogradnje te škole? Da bi imala kapacitet za svih osam razreda, jer znamo da neka djeca dolaze iz tog područja (Domaslovca, Hrastine, Farkaševca) u OŠ Bogumil Tonija i OŠ Samobor na Stražniku, koje su prekapacitirane, koliko znam. Znam da neka djeca zbog neadekvatnih uvjeta, dakle djeca s problemima ili teškoćama u razvoju, idu u OŠ Rude i OŠ Bregana. Sada se govori da se uređuju neke učione za Bogumilac u prostoru vojarne. Jel je to u skladu s prostornim planom mreže osnovnih škola Ministarstva znanosti i obrazovanja? Dalje, ono što je već spomenuto u prostoru Bregane mogu reći zapravo što se tiče sigurnosti puno stvari napravljeno, moja djeca tamo idu, uspornici su napravljeni na cestama okolnim, ograda zaštitna, za razliku od prostora OŠ Samobor. Kada će ista biti ograđena, jel se stalo i zašto se stalo pri obnovi same zgrade i okolišnog prostora? Stražnik nema uopće ograđeni školski prostor, dolaze ljudi svakojaki, odnosno dječurlija starije dobi koja maltretira djecu na igralištu vanjskom.

I pitanje dakako, muči me taj vrtić u prostoru Bregane, odnosno dogradnja, odnosno građevinske dozvole koje su propale već unatrag nekoliko godina. Mislim da je prva dozvola bila izdana 2009. godine.

SANJA HORVAT IVEKOVIĆ - Zajednički ćemo na pitanje odgovoriti kolega Stanec i ja, ako on nešto više zna, a nešto ja. Općenito bih ovdje krenula od mreže škola Grada Samobora koja možda na neki način više nije usklađena sa svim potrebama koje mi imamo kao Grad Samobor, s obzirom na val doseljavanja koje imamo u gradu Samoboru. Trebalo bi se sada vratiti deset godina unatrag, jesmo li s tom promjenom kada smo se širili kao grad Samobor, što se tiče izgradnje stambenih naselja, da li se pratila izgradnja ovakvih kapaciteta kao što su škole i vrtići i da li se razmišljalo o toj budućnosti. Da tada su se otvarala pitanja o izgradnji škole u Farkaševcu i slično, što bi opet iziskivalo određenu promjenu mreže škola, ali i dalje je uvijek pritisak na ove školske gradske objekte, kao što je škola na Stražniku i škola Bogumila Tonija. Škola Bogumila Tonija se može pohvaliti s time da je u ovome razdoblju upisala pedesetak učenika više, ne samo prvašića, već djece svih dobnih skupina do osmog razreda. Pretpostavljam da se to isto kod vas u srednjoj školi reflektira. Treba napomenuti da se tu stalno doseljava novo stanovništvo, a o tome smo razgovarali i s ministricom obrazovanja kada smo preuzimali ugovor o financiranju pomoćnika u nastavi i upoznali s tim činjenicama koje imamo u Samoboru, da nemamo dosta prostornog kapaciteta što se tiče grada. Što se tiče škole u Bregani, ona je u laganom padu s brojem učenika, naravno to je sve posljedica toga da se sve više stanovništva tu doseljava, doseljava se u grad. O tome svemu vodimo brigu, da li ćemo ići prema tome da i mijenjamo mrežu škola, pa neka naselja preusmjerimo u neke druge škole, evo, to ćemo napraviti, u tijeku je izrada jedne studije opravdanosti ulaganja u školske objekte, koja će nam isto određene činjenice pokazati. Isto bi napomenula da se vidi i to da je Ministarstvo obrazovanja dugi niz godina promijenilo državni pedagoški standard, pa se promijenio i manji broj učenika u razredima, a povećao se broj razrednih odjela. Ima tu svega, mislim da i vi to sami znate kao ravnatelj koji rukovodi jednom od uspješnijih gimnazija u Hrvatskoj, što je svakako pohvalno. O tome svemu vodimo računa i na dnevnoj bazi radimo ali mi tu ne možemo dalje bez Ministarstva obrazovanja.

Vrtić u Bregani, uskoro bi trebala biti ta dogradnja, da su određene dozvole propadale, da li su bile tada neke druge cijene na snazi što se tiče ulaganja u građevinu, pa su bili i skuplji ti projekti, oni su sada puno jeftiniji. Nadam se da ćemo mi za nekih tri ili četiri milijuna dograditi vrtić u Bregani, što će svakako biti jako dobro, s obzirom da znamo u kakvim uvjetima su dječica sada u onoj zgradi policije i to nas sve naravno onako pika, ovako kolokvijalno rečeno. Nadam se da od početka iduće pedagoške godine tih problema neće biti i da će Bregančani napokon dočekati da imaju jedan primjerni objekt, s time da mi ulažemo i u ovaj postojeći objekt, tamo se prije nekoliko godina promijenilo krovište, ove godine smo promijenili sanitarne prostore, izrađuje se troškovnik za promjenu stolarije, a nada se da će se tu i fasada. Stvarno vodimo brigu o tome dijelu.

To sam već odgovorila da su tu problemi što se tiče kapaciteta, s obzirom na broj stanovnika koji se doseljava, a to su najčešće mlađe obitelji, isto tako nas to vjerojatno očekuje uskoro u Perivoju, taj problem, ali mi ćemo tu dalje teško ići bez potpore Ministarstva obrazovanja.

(Vijećnik Franjo Bedeničić priča bez uključenog mikrofona iz klupe, pa to ne ulazi u zapisnik)

MIRAN ŠOIĆ - Imamo još jednog prijavljenog, jel možemo dati tri minute da saslušamo.

DAMIR GORIŠEK - Imam jedno pitanje. U Sv. Heleni je rađena rekonstrukcija vodovoda u Bijankinijevoj ulici, i sada to već dulje vrijeme stoji neasfaltirano. Kada je predviđeno asfaltiranje i da li će biti asfaltirana kompletna ulica i samo prokop?

ŽELJKO STANEC - Što se tiče postavljenog pitanja vas Damire, također budem odgovorio. Znači taj dio rekonstrukcije ceste, ne ceste nego vodovoda, znači kompletno je rekonstruiran, a radilo se na sanitarnoj ispravnosti vode. Vodoopskrba i Odvodnja dobile su sve potrebne testove o ispravnosti vode i stvorili su se preduvjeti da se ta cesta asfaltira, ona će se asfaltirati u punom profilu, ne samo rov, već kompletna cesta u punoj širini ide asfaltiranje. Cijeli posao ide preko trgovačkog društva Komunalac, trgovačko društvo Komunalac raspisalo je natječaj, odabran je izvođač i čim se potpiše ugovor kompletna ulica bude se asfaltirala.

ZLATKO REŠETAR - Dva kratka pitanja. Pitanje broj jedan, da li će građanima grada Samobora biti podijeljene tablete joda? Svjesni smo opasnosti svih kojih se kreću, svjesni smo terorističkih činova širom kugle zemaljske.

Pitanje broj dva. Ovdje smo primijetili jako puno cesta koje su u stanju kakvom jesu i kojima je potrebna rekonstrukcija ili obnova ili nešto tako u tom smjeru. Isto tako je pitanje cesti prema Žumberku, Šoićevoj ulici, Vrh, Prinčevoj ulici. Da li će te ceste i kada biti rekonstruirane, uređene, klizišta sanirana i sl.?

Jedan kratki prijedlog, s obzirom da je stvarno puno cesta danas bilo ovdje spomenuto. Da li se možda razmišlja o nekakvom akcijskom planu da se popišu sve ulice koje su i u kakvom su stanju, a koje su potrebne za rekonstrukciju da se to napravi.

ŽELJKO STANEC - Evo, također pokušat ću odgovoriti na postavljeno pitanje uvaženog vijećnika gosp. Rešetara. Ne znam je li ovo vaš prijedlog, podjela tableta, čudi me zbog čega bi tako reagirali. Što se tiče same te jodne profilakse, čak su tražili pošto smo mi u blizini nuklearke u nekom pojasu od dvadesetak kilometara, da bi čak temeljem toga pošto imaju djeca u Brežicama i Krškom podijeljene te tablete, da bi čak i grad Samobor to trebao imati. Međutim to je neki pojas do deset kilometara i to se isključivo dobnoj skupini do četrdeset godina te tablete dijela, jer poslije nemaju tog efekta. Moj stav je, kao i načelnika Civilne zaštite na području grada Samobora, da bi to prouzrokovalo jednu opću paniku i ja ću sada to javno reći da sam definitivno protiv stvaranje bilo kakve panike. Već radimo na jednoj edukaciji koju smo pokrenuli zajedno sa svim mjesnim odborima, da se ti zaduženici koji su u mjesnom odboru, što se tiče same civilne zaštite, na neki način educiraju, opreme koliko je god to moguće, a da se na ovaj način, pogotovo ne s tim jodnim tabletama, ne bi bilo primjerno da se stvara na području grada Samobora bila kakva panika.

Što se tiče ovih ulica, pošto smo dugo pričali, pošto je gotovo ovo pola tema Gradskog vijeća bilo asfaltiranje, odnosno održavanje naših ulica. Naravno da nijedna ulica na području grada Samobora i naših mjesnih odbora, naveli ste dvije ulice što se tiče konkretno Mjesnog odbora Kladje, da će one biti također uvrštene u program, ne mogu tvrditi da će to biti 2018. godine, ali sve ulice na području grada Samobora imat će isti tretman kao i ulice u samom centru samog grada.

Što se tiče same ceste, odnosno održavanja, to je malo veći problem, cesta je relativno u lošem stanju. Napravili smo jednu projekciju koliko bi kompletno pojačano jedno održavanje te ceste od Grdanjci pa do Budinjaka bio neki financijski iznos zajedno s odvodnjom, prije da uopće možemo zadržati neku kvalitetu ceste, treba riješiti odvodnju koja u najvećim dijelovima uništava sve naše ceste, osigurati te odrone, došli smo do neke projekcije od 50.000.000,00 kn. Naravno ne možemo niti taj Žumberak zaboraviti, ima jedna alternativna cesta koja ide od Koretića prema Budinjaku i ta cesta je sada izgrađena u makadamskom profilu, napravili smo kompletnu izmjeru, geodetsko snimanje te ceste kako bi se stvorili preduvjeti da ishodimo, također, potrebnu dokumentaciju, kako bi upravo tu cestu mogli staviti, odnosno preko EU fondova staviti ju da dobijemo za ruralni razvoj, pošto fondovi iz tih izvora daju ta sredstva, pa mislimo da bi tu cestu mogli na taj način realizirati.

Konkretno o ovoj glavnoj cesti, održavat ćemo ju na najbolji mogući način i osiguravati iz godine u godinu potrebna sredstva za nužno održavanje iste.

MIRAN ŠOIĆ - Evo iscrpili smo naš sat, pet minuta smo produžili, pa možemo krenuti dalje.

Predsjednik Gradskog vijeća Grada Samobora zaključuje Aktualni sat, te se prelazi na rad po usvojenom Dnevnom redu.

Predsjednik Gradskog vijeća konstatira da je stigla vijećnica gđa Irena Kapor i vijećnik gosp. Miljenko Bišćan, te su sada nazočna 22 vijećnika.

AD1.)

**MIRAN ŠOIĆ** - Prelazimo na prvu točku dnevnog reda ***-*** Prijedlog II. izmjena i dopuna Proračuna Grada Samobora za 2017. godinu.

Molim gosp. Željka Radovanića, pročelnika Upravnog odjela za financije da u ime predlagatelja da uvodno obrazloženje.

 ŽELJKO RADOVANIĆ - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ *-*** Raspravu po navedenoj točki dnevnog reda provela su sljedeća radna tijela:

* Odbor za komunalne djelatnosti
* Odbor za mjesnu samoupravu
* Odbor za društvene djelatnosti i brigu za mladež
* Odbor za socijalnu skrb i zdravstvo
* Odbor za hrvatske branitelje iz Domovinskog rata
* Odbor za gospodarstvo, poduzetništvo, obrtništvo i ulaganja
* Odbor za poljoprivredu i šumarstvo
* Odbor za turizam i ugostiteljstvo
* Odbor za zaštitu okoliša i prostorno uređenje
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

**VLADIMIR SKENDROVIĆ** - Krenut ću od uvodničara, gosp. pročelnika koji je dao osvrt prvenstveno na metodologiju dolaska do izmjena i ovih brojki. Ona je manje više poznata i mislim da ona nije upitna u ovom prijedlogu rebalansa, upitne su čisto neke druge stvari. Naime na Odboru za financije mi smo imali raspravu o amandmanima, o kojima možemo raspravljati kako su sročeni, da li je točka, zarez, kvačica tvrda, meka, prije. Odustajem od glasanja o dva amandmana, a to je minus za Komunalac, ne zato što smatram da ste u pravu, nego što sam želio na taj način samo ukazati na nešto što je nenormalno, po meni, slobodnim rječnikom, s obzirom da je trgovačko društvo Komunalac u 100% vlasništvu Grada Samobora. Na Odboru sam postavio pitanje, da li mi to možda idemo s povećanjem temeljne vrijednosti i svega, na burzu sljedeće godine, pa ćemo izlistati predmetnu firmu, pa da ju u određenom smislu uprihodimo. Nikako ne mogu doći uz svu matematiku i tehnička pomagala do ove brojke, kada govorimo o nefinancijskoj imovini (Vučja jama, Gmajna) i sve te kvadrature i ono što smo imali diskusiju na prošloj sjednici oko vrijednosti kvadratnog metra itd., do ovih cifri. To je nažalost ne samo meni, nego s kime sam god razgovarao nedokučivo. Na Odboru ste mi ukazali da mi odbijate sve amandmane iz razloga jer su paušalno doneseni. Ja vas sada pitam kada vi donosite, recimo ovdje porezi na robe i usluge 600.000,00 kn, okruglo ko lopatom. Jel je to paušalno ili je to točno u lipu izračuna manjak prihoda do kojeg će doći? Dakle, isto tako vi radite usklađenja da bi do njih došli u plusu i minusu na određene svote, isto radite u punim ciframa. Dakle, mi kada smo se rukovodili potrebama da predlažemo amandmane, smatrali smo, s obzirom da prihod Grada raste u jednom sasvim solidnom dijelu i to za preko 5.000.000,00 kn, da postoji mogućnost, da ne radi nekog populizma, nego radi stvarnih potreba u tim segmentima zaokružimo na jednu ukupnu cifru povećanja, jer bi na taj način obuhvatili po nekakvim analizama gotovo tisuću korisnika, što kroz mjere mirovinskog povećanja, škole, itd., da sada sve na elaboriram.

Sve ste to odbili, uz obrazloženje da je paušalno, što vidim da je u rebalansu s vaše strane na taj način pripremljeno. Nemoguće je, gotovo nemoguće je 85 stranica koje ste vi pripremali sa stručnim službama duže vremena proanalizirati i kvalitetno obraditi u roku dva dana koliko smo imali vremena od dobivanja materijala do krajnjeg roka za predaju amandmana. Smatram da su amandmani, koje smo predložili, osim ova dva koja povlačim, dobro osmišljeni, da idu u prilog najširem krugu korisnika u odnosu na ono što ćete u kasnijim točkama imati na dnevnom redu, a to je da gotovo za istu svotu povećavamo i neke druge stvari. 1.000.000,00 kn u odnosu na 5.126.000,00 kn koje imate u prihodovnoj strani u plusu bio bi znatan doprinos potrebitima u ovom gradu. Ja sam dao prijedlog da sam spreman povući sve amandmane ukoliko te vrijednosti i ti ciljevi budu ugrađeni u proračunski rebalans, jer smatram da je apsolutno nebitno, da li ih predlaže HDZ, SDP, HSS, to nisu stvari ideoloških pitanja, to su stvari potreba naših građana u najširem smislu te riječi. Molim da se prodiskutiraju ti amandmani i da ih se prihvati.

 MIRAN ŠOIĆ - Ako sam dobro shvatio ona dva amandmana koja se odnose na Komunalac se povlače.

 Tko se dalje javlja za raspravu?

 IRENA FRANCEKOVIĆ - Samo bih se kratko osvrnula na način formiranja tog rebalansa, a vjerojatno prije toga i proračuna. Naime da bi se uopće mogao donijeti proračun ili rebalans proračuna, prihodovne i rashodovne stane bi trebale biti ujednačene. Ovdje vidim da su se prihodi naštimavali upravo na toj stavci prihodi od prodaje nefinancijske imovine. S obzirom da je proračun o kojemu mi raspravljamo isključivo stvar prihoda i rashoda, a ovdje govorimo o nefinancijskog imovini za koju ne znamo koju točno Grad nefinancijsku imovinu posjeduje. Bilo bi jako dobro da se vijećnicima, možda novim, ne znam koliko nas ima novih, ali dosta nas ima novih, napravi neki popis nefinancijske imovine u vlasništvu Grada Samobora, s nekakvim procijenjenim vrijednostima, da znamo ubuduće koje to zlato prodajemo i koliko ono po knjigama Grada vrijedi. Tako da ubuduće kada ćemo donositi proračun za sljedeću godinu, ćemo znati koliko ćemo toga moći fiktivno prikazati da će se prodati, ja se bojim da do tih prodaja na ovakav način kako su one tu prikazane neće doći, pa da ćemo mi ovu fiskalnu godinu završiti s manjkom.

 ZLATKO REŠETAR - Mene u principu interesira, ako gledamo prihod proračun Grada, konkretno konto 6134 Porez na promet nekretnina, planirani iznos je 6.000.000,00 kn, a do 31.07. ostvaren je 1.820.000.00 kn, znači vidimo veliku razliku. Da li se i dalje očekuje 6.000.000,00 kn na kraju godine i da li je to realna stvar?

 MIRAN ŠOIĆ - Ima li još pitanja, ako nema onda gosp. pročelnik da odgovori na ovo zadnje.

 ŽELJKO RADOVANIĆ - I tako na Odboru na kojem sam ja iznosio svoj stručni stav vezano uz amandmane, stigli su se svi nekako usuglasiti da amandmani nisu baš bili dobro osmišljeni i napravljeni, pa je onda poštovani vijećnik rekao da nije on sudjelovao u njima nego da je to netko njima radio, pardon njemu. Tada sam ja pozvao tog nekog i svakog tko ima volju da se malo educira u moju stručnu službu i tu ćemo mu vrlo rado pomoći. Dakle, činjenica je da amandman mora u prihodima i rashodima imati znak jednakosti, to kaže Zakon o proračunu. Dakle, da smo mi dizali Komunalac s 3.100.000,00 na 4.100.000,00 kn, onda bih imao prihod o kojem bi mogao u ovom rebalansu razgovarati s amandmanima. U ovom slučaju mi nemamo nikakav prihod, a govorimo da trebamo 1.000.000,00 kn potrošiti u rashodima, tako se ne radi proračun, niti rebalans, niti se amandman može predložiti. Druga stvar je i uobičajeno je i normalno je da se svaki amandman obrazloži. Mi nismo imali niti jednu riječ, niti točke, niti zarez, osim predlaže se. Dakle, namjera je dobra i s moje strane i edukativna i dalje me veseli kada se razumijemo bolje kao kolege u zajedničkom cilju ići s boljim uradcima, ako to gledamo kao tekst amandmana.

 Ovo što je rekla gđa Franceković, vezano uz nefinancijsku imovinu, nefinancijske imovine u Gradu ima jako puno. Mi imamo određeni registar, dakle postoji, postoji na koncu Referada za imovinu, postoji dosta toga strukturirano. Mi se nismo do sada baš okazali kao vješti, niti u namjeri, a niti u potrebi prodavatelja te imovine, jer i sama ste rekla da se radi o zlatu, ovakvom ili onakvome. Znači to je jedna varijanta kada legitimna, regularna, normalna, jedan dio nefinancijske imovine su sasvim sigurno poslovne zgrade, stambeni prostori, drugi dio su zemljišta koja imaju po namjeni različiti karakter, to može biti poljoprivredno zemljište, koga imamo jako, jako puno, to može biti građevinsko zemljište, a može biti i poslovno zemljište. Sasvim sigurno da mi takvog zemljišta imamo u našem portfelju, možemo to tako nazvati, ili u vlasništvu, mnogostruko više nego što smo ga ovdje predložili. Pitanje je sada samo koliko ćemo na tržištu pobuditi interes, evo npr. mi smo sada očekivali prodati 26 gradilišta, prodali smo ih 6 i idemo dalje, prodat ćemo još 6, prodat ćemo mi njih još nekoliko. To je prihod koji se ne može garantirati i prihod koji je meni najrizičniji, jer se on ne može do kraja vidjeti, pa ni u iznosu. Osim toga mi sve što prodajemo, prodajemo na javnom natječaju, a to znači ni jedna cijena nije od ovih dana unaprijed, neko i nudi dvadeset, trideset, pedeset tisuća više od početne cijene, jer ih se javlja više na istu ponudu, odnosno na istu lokaciju, na isto zemljište. Tako da je tu teško nešto reći, jer ima imovine sigurno Grad što se tiče nekretnina i kada bismo ju pobrojali na taj način.

 Što se tiče poreza na promet nekretnina, to je interesantno pitanje i oko toga mogu vam mail-om poslati, i ja sam dvojio malo oko toga, izvršenje je dosta nisko. Nakon toga uputili smo dopis Poreznoj upravi, Ministarstvu financija, vjerovali ili ne dobili smo od njih dokument, koji možda i sada otiđem tamo da ga netko nađe, da nas pripada ili da imamo mogućnost naplatiti 11.000.000,00 kn i još nešto. S tog razloga je u varijanti A, taj porez kada smo usuglašavali i skinut, jer je bio na 4.000.000,00 ili 5.000.000,00 kn, kada smo dobili odgovor od Porezne uprave, nakon toga smo mi promišljali različito, mislili smo da li možda ima neke nekretnine za koje oni znaju da će se prodati, da li je nešto kod javnih bilježnika pa je došlo do njih, jer znamo put kako se procjene rade i na koji način, nismo dobili baš decidirani i jasan odgovor. Oni kažu ovo vam je izvod iz naših knjiga, dakle, potraživanja Grada, prihoda Grada i iz tog razloga smo mi u jednom manjem dijelu, dakle polovicu prenijeli u dokument.

 MIRAN ŠOIĆ - Da li ima pitanja još? Ako nema, zaključujem raspravu.

Na Prijedlog rebalansa Proračuna je u poslovničkom roku pristiglo 11 amandmana koje je podnio ovlašteni predlagatelj Klub vijećnika HDZ-a.

O amandmanima se izjasnio gradonačelnik, na način da ih nije prihvatio.

Amandmane i akt gradonačelnika dobili ste na klupe.

 Sada je ovlašteni predlagatelj povukao je dva amandmana, a to su oni koji se odnose na Komunalac, prva dva amandmana, koliko smo shvatili.

 Pitam ga da li povlači i ostale podnesene amandmane ili idemo na glasanje. Dobro, zahvaljujem.

 Predlaže da glasamo o amandmanima, svakom posebno da to ide na način da ja pročitam poziciju na koju se odnosi, a glasa se tko je za da se prihvati, odnosno protiv prihvaćanja tog amandmana.

* Prema tome, krećem s prvim amandmanom -pozicija R1077 uvećanje za 260.000,00 kn. Tko je za?

Nakon provedenog glasovanja Gradsko vijeće Grada Samobora sa 7 glasova "za", 14 "protiv" i 1 "suzdržan", nije usvojilo navedeni amandman.

* Prelazimo na sljedeći amandman, pozicija R1074 uvećanje za 250.000,00 kn.

Tko je za?

Nakon provedenog glasovanja Gradsko vijeće Grada Samobora sa 7 glasova "za", 14 "protiv" i 1 "suzdržan", nije usvojilo navedeni amandman.

Konstatiram da navedeni amandman nije dobio potrebnu većinu glasova.

* Pozicija R0459 uvećanje za 180.000,00 kn.

Tko je za?

Nakon provedenog glasovanja Gradsko vijeće Grada Samobora sa 7 glasova "za", 14 "protiv" i 1 "suzdržan", nije usvojilo navedeni amandman.

Konstatiram da navedeni amandman nije dobio potrebnu većinu glasova.

* Pozicija R0825 uvećanje za 80.000,00 kn. Tko je za?

Nakon provedenog glasovanja Gradsko vijeće Grada Samobora sa 7 glasova "za", 14 "protiv" i 1 "suzdržan", nije usvojilo navedeni amandman.

Konstatiram da navedeni amandman nije dobio potrebnu većinu glasova.

* Pozicija R0916 uvećanje za 80.000,00 kn. Tko je za?

Nakon provedenog glasovanja Gradsko vijeće Grada Samobora sa 7 glasova "za", 14 "protiv" i 1 "suzdržan", nije usvojilo navedeni amandman.

Konstatiram da navedeni amandman nije dobio potrebnu većinu glasova.

* Pozicija R0649 uvećanje za 60.000,00 kn. Tko je za?

Nakon provedenog glasovanja Gradsko vijeće Grada Samobora sa 7 glasova "za", 14 "protiv" i 1 "suzdržan", nije usvojilo navedeni amandman.

Konstatiram da navedeni amandman nije dobio potrebnu većinu glasova.

* Pozicija R0539 uvećanje za 40.000,00 kn. Tko je za?

Nakon provedenog glasovanja Gradsko vijeće Grada Samobora sa 7 glasova "za", 14 "protiv" i 1 "suzdržan", nije usvojilo navedeni amandman.

Konstatiram da navedeni amandman nije dobio potrebnu većinu glasova.

* Pozicija R0748 uvećanje za 30.000,00 kn. Tko je za?

Nakon provedenog glasovanja Gradsko vijeće Grada Samobora sa 7 glasova "za", 14 "protiv" i 1 "suzdržan", nije usvojilo navedeni amandman.

Konstatiram da navedeni amandman nije dobio potrebnu većinu glasova.

* Pozicija R1083 uvećanje za 20.000,00 kn. Tko je za?

Nakon provedenog glasovanja Gradsko vijeće Grada Samobora sa 7 glasova "za", 14 "protiv" i 1 "suzdržan", nije usvojilo navedeni amandman.

Konstatiram da navedeni amandman nije dobio potrebnu većinu glasova.

Zaključujem glasovanje o amandmanima i dajem na glasovanje Prijedlog II. izmjena i dopuna Proračuna Grada Samobora za 2017. godinu.

Nakon provedenog glasovanja Gradsko vijeće Grada Samobora većinom glasova (15 "za" i 7 "protiv") donijelo je sljedeće

**II. IZMJENE I DOPUNE PRORAČUNA**

 Grada Samobora za 2017. godinu u tekstu kao što je dan u materijalima za sjednicu.

 Tekst II. izmjena i dopuna Proračuna prilaže se ovom zapisniku i njegov je sastavni dio.

 **(Vijećnik Vladimir Skendrović govori bez uključenog mikrofona iz klupe, te se to ne unosi u zapisnik.)**

 **MIRAN ŠOIĆ** - Na zahtjev Kluba vijećnika HDZ-a dajem pauzu od deset minuta.

**Predsjednik Gradskog vijeća Grada Samobora daje pauzu od deset minuta.**

 **Nastavlja se s radom sjednice.**

**AD2.)**

**MIRAN ŠOIĆ** - Prelazimo na drugu točku dnevnog reda ***-*** Prijedlog odluke o izmjenama Odluke o izvršavanju Proračuna Grada Samobora za 2017. godinu.

Molim gosp. Željka Radovanića, pročelnika Upravnog odjela za financije da u ime predlagatelja da uvodno obrazloženje.

 ŽELJKO RADOVANIĆ ­- Jedino bih zamolio da mi dozvolite da poštovanom vijećniku Rešetaru dam ovaj dokument, a potpisuje ga Andrea Delgalo, a koji kaže u privitku vam dostavljamo saldo nenaplaćenih potraživanja gradskih poreza od 01.01. do 30.06.2017. godine. Iz dokumenta je ovdje vidno da se radi o 10.000.000,00 kn poreza, ukupno 11.000.000,00 kn, kao što sam spomenuo, ali porez na promet nekretnina je 11.000.000,00 kn. Evo kopiju onako kao što sam rekao, da se vidi da smo vjerodostojni.

 Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** *-* Raspravu po navedenoj točki dnevnog reda provela su sljedeća radna tijela:

* Odbor za komunalne djelatnosti
* Odbor za mjesnu samoupravu
* Odbor za društvene djelatnosti i brigu za mladež
* Odbor za socijalnu skrb i zdravstvo
* Odbor za hrvatske branitelje iz Domovinskog rata
* Odbor za gospodarstvo, poduzetništvo, obrtništvo i ulaganja
* Odbor za poljoprivredu i šumarstvo
* Odbor za turizam i ugostiteljstvo
* Odbor za zaštitu okoliša i prostorno uređenje
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

 IRENA FRANCEKOVIĆ - Imam jedno pitanje samo za pročelnika gosp. Radovanića. Ova matematika oko 20% iznosa s kojim se proračun može zadužiti, rekli ste da ovo jamstvo ulazi u svotu zaduženja, a to ne nekih 30.000.000,00 kn kredita, plus krediti koje Grad prije ima. Mislim da sve to zbrojeno je daleko više od 20%, znam da vi računate godišnje otplate koje vam slijede i to vam ulazi u maksimalni iznos od 20%. Međutim jamstvo kao takvo garantira da će netko treći platiti dug, ako dođe do toga da Komunalac postane nelikvidan i ne može otplatiti taj kredit, jamstvo će se naplatiti u cijelosti, onda ne vidim razlog da uopće možemo izdati takvo jamstvo s obzirom da ono u ukupnom zbroju prelazi 20% mogućeg zaduženja Grada Samobora.

 ŽELJKO RADOVANIĆ - Dakle, na str. 3. je matematika, sva ta jamstva koje smo dali i svi krediti koje imamo do sada još uvijek, aktualni u onom dijelu neotplaćeni, čine 85.535,702,00 kn. Kada se sada gleda matematika iz ovog djela se može vidjeti da ukupna godišnja obveza Grada je do sada iznosila 6,6%, a sada kada uključimo i ovaj anuitet ona je cca 9 ili 9,07%. Točan je dokument.

 MIRAN ŠOIĆ - Da li se još netko javlja?

 VLADIMIR SKENDROVIĆ - Nastavno na pitanje kolegice, smatram da odgovor isto nije adekvatan, jer moramo znati da banka u nemogućnosti naplate, ne znam klauzule koje su u te kredite unesene, možda bi one dale odgovor na ta pitanja, ona kredit naplaćuje u cijelosti. Dakle, ona ne tereti Grad Samobor kao jamca za godišnji anuitet, nego za kreditnu masu u cjelini. Dakle ako je kreditna masa preko 85.500.000,00 kn, ona u mnogome prelazi onih nominalnih 20% koliko je dozvoljeno, to je prvo. Drugo, mi smo pred neku sjednicu ovdje kada je bila rasprava o Izvješću o radu Komunalca, gdje sam u određenom dijelu isto sudjelovao, dobio sam od gradonačelnika kojeg opet, ponavljam žao mi je da nije našao za shodno pohoditi, bez obzira na saborske obveze itd., sjednicu Vijeća kojoj bi svakako trebao biti prisutan. Kada je govorio o Komunalcu, podsjećam da je Komunalac određenih godina s preko 110.000.000,00 kn bio najveći investitor u Gradu Samoboru i da je to proizvelo i određena zaduženja i određene minuse, koji su meni stavljeni u odgovoru kao nešto loše od prošlih vremena. Kada ja sada zbrojim sve te svote i terećena na Komunalcu koja se svode na njihovu zgradu, na autobusni kolodvor, na sada izgradnju Reciklažnog centra, uopće ne postavljam pitanje realne potrebe, mjesec, tri, godinu, dvije unaprijed, nego govorim čisto o ovim pokazateljima. Komunalac će napraviti izuzetno visoka zaduženja, ja vjerujem da će ona biti sva kvalitetno realizirana, ali za toliko će biti umanjeno koliko su stope kamata, a s druge strane daju jednu sasvim drugu sliku Komunalca od onoga koje je gradonačelnik ovdje iznosio kao najjačeg i prvog poduzeća u gradu Samoboru, što se tiče poslovanja i svih ostalih aktivnosti. Nadovezujem samo na to da i dalje idemo s dokapitalizacijom od 3.100.000,00 kn, a svi mi znamo što ono nosi Komunalcu. Zašto mi to prebacujemo? Volio bih kad bih netko rekao što postižemo s dokapitalizacijom, povećavanje vrijednosti. Uporno ponavljam to pitanje i ne dobivam odgovor, i zanima me zašto ne dobivam odgovor.

 ŽELJKO STANEC - Gradonačelnik je sigurno ispravno tvrdio na pretprošloj sjednici Gradskog vijeća da je trgovačko društvo Komunalac jedna stabilna firma na koju Grad Samobor izuzetno može biti ponosan. Što se tiče konkretno ovog zaduženja, o kojem vi pričate, znači Grad Samobor daje samo jamstvo da se trgovačko društvo Komunalac može zadužiti kod određene banke, u ovom slučaju to je HBOR. Kreditno zaduženje je to po jednoj vrlo prihvatljivoj kreditnoj stopi od 2,5%, koje po meni vrlo prihvatljivo, za trgovačko društvo Komunalac. Ovim zaduženjem trgovačko društvo Komunalac stvara novu vrijednost, malo sam na pitanje uvažene vijećnice Petre Babojelić odgovorio točno o kojem se to projektu radi, znači radi se o tom novom Reciklažnom centru, koji će kroz godinu dvije Komunalcu, ne samo da će cijena odvoza komunalnog otpada na području grada Samobora ostati ista, već će i trgovačko društvo Komunalac od sirovine koja će nastati izdvajanjem iz tog otpada dobiti novu financijsku vrijednost. Trgovačko društvo Komunalac, 2019. godine izlazi mu se dugoročni kredit od deset godina, što je uzeo 2008. godine, čini mi se četvrti ili peti mjesec, oko izgradnje novog objekta gdje se sada trgovačko društvo nalazi. To je mjesečna rata u iznosu od 80.000,00 kn, ove godine se trgovačkom društvu Komunalac oko nabavke strojeva i alata, ti strojevi su nabavljeni također putem leasinga koji je bio opterećenje trgovačkom društvu od 140.000,00 kn mjesečno, znači ove godine se to izlazi od 60.000,00 kn, tu će mu ostati 80.000,00 kn. Znači, trgovačko društvo Komunalac od svoga poslovanja bit će sposobno da servisira ovaj kredit koje bi Gradsko vijeće trebalo odobriti tu suglasnost, tj. dati mu jamstvo za podizanje tog kredita. Znači, isključivo se radi o sredstvima trgovačkog društva Komunalac, ne radi se o nikakvom novom udaru na Proračun Grada Samobora, odnosno na nekom novom udaru na građane grada Samobora.

 ŽELJKO RADOVANIĆ - Ovo što je zamjenik rekao dobro je obrazloženo s ove strane, ali ja vam hoću smo skrenuti pozornost na točku šesnaest, jer sam mislio da ćemo o tome više govoriti. U toj točci šesnaest sve je definirano pod kojim uvjetima, kaže da pravilnik o postupanju zaduživanja postoji, govori da moramo tromjesečno pratiti otplatu kredita, izvješćivati, ne može se dogoditi ova kumulacija. Drugo, mi smo si važni, ali ne toliko, nama ovo sve o čemu mi pričamo daje ministar. Dakle, nema jamstva Gradskog vijeća, niti gradonačelnika, bez odluke ministra financija, što znači da će do zadnjeg slova, do zadnje decimale zaduženosti prava i mogućnost biti njima na stolu iz bilanca itd.

**MIRAN ŠOIĆ** - Ako nema više pitanje i diskusije, zaključujem raspravi i prelazimo na glasovanje oPrijedlog odluke o izmjenama Odluke o izvršavanju Proračuna Grada Samobora za 2017. godinu.

 Nakon provedenog glasovanja Gradsko vijeće Grada Samobora većinom glasova (14 "za" i 7 "protiv") donijelo je sljedeću

**ODLUKU O IZMJENAMA ODLUKE**

o izvršavanju Proračuna Grada Samobora za 2017. godinu u tekstu kao što je dan u materijalima za sjednicu.

 Tekst Odluke o izmjenama Odluke prilaže se ovom zapisniku i njegov je sastavni dio.

**AD3.)**

**MIRAN ŠOIĆ** - Prelazimo na treću točku dnevnog reda ***-*** Prijedlog Projekcije Proračuna Grada Samobora za 2018. i 2019. godinu.

Molim gosp. Željka Radovanića, pročelnika Upravnog odjela za financije da u ime predlagatelja da uvodno obrazloženje.

 **ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za komunalne djelatnosti
* Odbor za mjesnu samoupravu
* Odbor za društvene djelatnosti i brigu za mladež
* Odbor za socijalnu skrb i zdravstvo
* Odbor za hrvatske branitelje iz Domovinskog rata
* Odbor za gospodarstvo, poduzetništvo, obrtništvo i ulaganja
* Odbor za poljoprivredu i šumarstvo
* Odbor za turizam i ugostiteljstvo
* Odbor za zaštitu okoliša i prostorno uređenje
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

 **VLADIMIR SKENDROVIĆ** - Nastavno na točku od ranije možemo zapravo konstatirati sve one negativne elemente koje imamo ovdje u Projekciji za 2018. i 2019. godinu. Naime, u 2018. godini je povećanje, zapravo prvenstveno samo na stavci Tehnopolis koje očekujemo od sredstava EU, što je ok. U opisnom dijelu vidimo da mi zapravo nemamo ništa novog, mi ovih tisuću šesto rashodovnih stavaka copy paste s nešto sitno promila gore. Smatram da je ova projekcija zapravo jedna igra kompjutorska, jer smo došli do nekih stavaka, onda ćemo to iznivelirati, pa ćemo to u neke sitne detalje staviti kroz rebalans, jedan, drugi ili koliko će biti potrebno. To bi bilo to, a u prilog tome govori Projekcija za 2019. godinu koja je za nekih 3.000.000,00 kn veća nego ovogodišnji proračun. Naime niti u jednom dijelu, sada se moram vratiti nekoliko mjeseci unatrag, kada smo svi pokušavali pridobiti birače i građane grada Samobora da temeljem nekakvih naših planskih veličina daju svoj glas nama i da na taj način pomognu sebi, jer ovo je, nažalost, moram konstatirati loše. Kada smo obećavali određene kapitalne projekte i stvari koje ćemo u narednom periodu kroz mandatno razdoblje odraditi, ovdje nigdje ne vidim dom umirovljenika, nigdje ne vidimo OŠ Farkaševac. Gospodo iz vladajuće strane, vi to već treći mandat obećavate, što to znači, da ste prevarili biračko tijelo, prevarili ste građane grada Samobora. Obećavate neizvedivo i nemoguće, to je izvedivo, ali vi to ne želite napraviti. Zašto? Odgovor vjerojatno imate vi. Tu je nekoliko stvari, možda ćete vi provesti, ali ja ih ovdje ne pronalazim, ovdje se ne može iščitati ništa od tih stvari o kojima ste vi pričali, a ja sam čovjek koji vam je vjerovao i očekivao sam da će to biti u određenom dijelu. Znam da je smiješno Željko, ali je tako. Očekivao sam da će to biti dio provedbenog plana kojeg ćete vi realizirati, ja sam neizmjerno sretan kada se mogu zahvaliti vama na određenoj realizaciji nečega što ste dobro napravili, Bunker. Opet ponavljam, bez obzira na različito mišljenje, svaka čast, skidam kapu, ali ovo je katastrofa, ovo je katastrofa.

 **MARINKO DŽEPINA** - Moram malo reagirati, s obzirom da je gosp. Skendrović i na sjednici Odbora iznio ovakvo mišljenje, gdje mu je zapravo predočeno vrlo relevantno i stručno od gosp. pročelnika, zašto se ti projekti, o kojima je bilo govora u predizbornim aktivnostima, ne nalaze ovdje u ovom materijalu. On točno zna gdje se ti parametri koji govore o tim novim projektima u Gradu Samoboru nalaze. Isto tako paušalna ocjena, nažalost, nabolje, ovako, onako, mislim da u ovom trenutku takve ocjene govoriti i davati, onda ja mogu sa svoje strane reći nažalost što je takva oporba, pa na veliku sreću što smo mi dobri pa ćemo sav ovaj dio ostvariti što smo obećali. To je to, Vlado nemoj se ljutiti, ali znaš dobro u Odboru smo na tome jako dobro i dugo razgovarali.

 **MIRAN ŠOIĆ** - Da li se netko još javlja?

 **ŽELJKO RADOVANIĆ** - Upravo to što smo i na Odboru rekli, molio bih zbog javnosti i novinara ovdje. Dakle, spomenuo sam da se projekcija donosi na drugoj razini, znači ona nije detaljna, na žalost ona u ovo vrijeme i na ovaj način nije niti obvezatna, dakle nije obvezujući dokument, a na koncu vidimo što se događa s proračunom, evo imamo drugu izmjenu, a mogli bi imati još dvije do kraja godine. Ono što je ovdje bitno, a to pitanje je bio, na str. 7., nismo pobrojali, ali rekli smo ključni projekti i sukladno planu razvojnih programa obuhvaćaju nastavak informatizacije gradske uprave, gradnja sekundarne mreže vodoopskrbnih objekata, gradnju objekata odvodnje, rekonstrukciju nerazvrstanih cesta, izgradnju objekta društvenih domova, ulaganje objekata korisnika u kulturi, ustanove, društvene djelatnosti, osnovne škole, dječje vrtiće, ovime hoću reći nismo imenovali nešto, nismo rekli to, to, nego smo ih pobrojali, jer je to uopćeni akt. Samo je to bilo bitno spomenuti. Kada ćete otvoriti danas stranicu Grada, vidjet ćete upute za planiranje 2018. godine i u tim uputama u 2018. godine već piše ono što ste vi pitali za bazen, piše izgradnja projektne dokumentacije u 2018. godini, 2019. početa i 2020. godine završetak gradnje. Tamo zapravo piše cijela politika, na stranici piše detaljno, društveni dom, dakle upute koje je politika rekla kako ćemo i koje prioritete ćemo reći i kako ćemo provesti proračun 2018., 2019. i 2020. godine.

 **IRENA FRANCEKOVIĆ** - Evo, potaknuta sam ovom raspravom, samo na jedan mali komentar. Upućujem gospodu iz pozicije koja će nama predložiti proračun za sljedeću godinu, jer ste rekli sami da ima ovaj planski za 2018. i 2019. godinu koji nije obvezujući, da ćemo proračun donositi u narednim danima, da malo manje misle o kotlovinama i češnjovkama, a malo više o tome da djeca u školi trebaju jedan dobar zdrav i po mogućnosti prihvatljiv ili besplatan obrok. Da je potrebno smanjiti gradnju društvenih domova, znam da je to populistički jako dobro i znam da se ljudi moraju negdje okupljati, ali mi prvenstveno imamo problem sa školama, škola nemamo, nemamo dovoljno dječjih vrtića, nemate škole u gradu, zbrojite novo pridošle ljude, zbrojite dva ogromna nova naselja, koja su se počela puniti novim stanovnicima i razmišljajte o školama i obrocima za djecu i smanjite sve ono što sada trošite na život ostalih građana koje si mogu sami priuštiti.

 **MARINKO DŽEPINA** - Moram reagirati, gledajte ovo što gospođa govori je zaista populistički, zar gospođa misli da ona više voli djecu od mene. Govoriti na takav način, da mi ne volimo ne znam, u ovom trenutku ja ću za sebe govoriti, da ne volim djecu koji imam troje djece i koji se zaista žrtvujem ili naravno govoriti za sve roditelje u gradu Samoboru koji žive, da u ovom trenutku mi ne razmišljamo o djeci. Što je vidljivo iz ovog proračuna kojeg smo danas ovdje donesli, vidjeli ste da su se povećali predškolski odgoj, da se povećalo školstvo, za određeni iznos od 10.278.606,00 kn, javne potrebe u kulturi su povećane. Prema tome iz toga se vidi što ovo Gradsko vijeće i što pozicija ovdje kani napraviti.

 **IRENA FRANCEKOVIĆ -** Oprostiteuvaženi kolega Džepina, nemojte mi stavljati riječi u usta koje nisam izrekla. Niti jednom riječju nisam rekla da netko voli manje djecu, ja imam i djecu i unuke i naravno da su mi oni prva briga. Ovdje sam samo rekla da treba malo više o njima razmišljati, pa vas molim lijepo da u tom smjeru drugi puta ne ispravljate moje riječi.

 **SANJA HORVAT IVEKOVIĆ** - Potaknuta ovom raspravom samo bih napomenula da smo mi prošli jednu strogu kontrolu Udruge Naša djeca koja dodjeljuje status Grad prijatelj djece, taj status ne možete dobiti samo tako da nismo ulagali u određene potrebe, što u predškolskom odgoju, što u školstvu, kulturi, socijalnoj sferi. Mislite li da uistinu mi u ovome Gradu ne brinemo o tome jesu li naša djeca u školama gladna, da ne koristimo natječaj koji su nam raspoloživi. Dajte malo to proučite, pa onda komentirajte.

 **MIRAN ŠOIĆ** - Gosp. Labura, molim vas malo tiše, jer vi žamorite onda se ne čuje, poštujmo da govorimo jedan po jedan.

 **ZLATKO REŠETAR** - Prije svega meni je žalosno da vi uporno mislite da mi ne čitamo materijale i ne proučavamo, a vi ovdje niste pročitali niti jednim slovom što i kako su se odnosili amandmani koje ste odbili. Molim vas drugi puta kada to čitate, pročitajte na što su se odnosili.

**MIRAN ŠOIĆ** - S obzirom da više nema izlagača zaključujem raspravu i dajem na glasanje Projekciju Proračuna Grada Samobora za 2018. i 2019. godinu.

 Nakon provedenog glasovanja Gradsko vijeće Grada Samobora većinom glasova (14 "za i 7 "protiv") donijelo je sljedeću

**PROJEKCIJU PRORAČUNA**

Grada Samobora za 2018. i 2019. godinu u tekstu kao što je dan u materijalima za sjednicu.

 Tekst Projekcije Proračuna prilaže se ovom zapisniku i njegov je sastavni dio.

**AD4.)**

**MIRAN ŠOIĆ** - Prelazimo na četvrtu točku dnevnog reda - Prijedlog izmjena i dopuna Plana gradnje komunalnih vodnih građevina i Programa gradnje objekata i uređaja komunalne infrastrukture u Gradu Samoboru za 2017. godinu.

Zamolio bih pročelnika gosp. Zvonka Župančića da u ime predlagatelja da uvodno obrazloženje.

 **ZVONKO ŽUPANČIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za komunalne djelatnosti
* Odbor za mjesnu samoupravu
* Odbor za financije i proračun i
* Odbor za statutarno - pravna pitanja

te su donijela zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Prijedlog izmjena i dopuna Plana gradnje komunalnih vodnih građevina i Programa gradnje objekata i uređaja komunalne infrastrukture u Gradu Samoboru za 2017. godinu.

 Nakon provedenog glasovanja Gradsko vijeće Grada Samobora većinom glasova (14 "za" i 7 "protiv") donijelo je sljedeće

**IZMJENE I DOPUNE PLANA**

gradnje komunalnih vodnih građevina i Programa gradnje objekata i uređaja komunalne infrastrukture u Gradu Samoboru za 2017. godinu u tekstu kao što je dan u materijalima za sjednicu.

 Tekst Izmjena i dopuna Plana prilaže se ovom zapisniku i njego je sastavni dio.

**AD5.)**

**MIRAN ŠOIĆ** - Prelazimo na petu točku dnevnog reda - Prijedlog II. izmjena i dopuna Programa održavanja komunalne infrastrukture u Gradu Samoboru za 2017. godinu.

 Ponovno bih molio pročelnika gosp. Zvonka Župančića da u ime predlagatelja da uvodno obrazloženje.

 **ZVONKO ŽUPANČIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za komunalne djelatnosti
* Odbor za mjesnu samoupravu
* Odbor za financije i proračun i
* Odbor za statutarno - pravna pitanja

te su donijela zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Prijedlog II. izmjena i dopuna Programa održavanja komunalne infrastrukture u Gradu Samoboru za 2017. godinu.

Nakon provedenog glasovanja Gradsko vijeće Grada Samobora većinom glasova (14 "za" i 7 "protiv") donijelo je sljedeće

**II. IZMJENE I DOPUNE PROGRAMA**

održavanja komunalne infrastrukture u Gradu Samoboru za 2017. godinu u tekstu kao što je dan u materijalima za sjednicu.

 Tekst II. izmjena i dopuna Programa prilaže se ovom zapisniku i njegov je sastavni dio.

**AD6.)**

**MIRAN ŠOIĆ** - Prelazimo na šestu točku dnevnog reda ***-*** Prijedlog izmjena i dopuna Programa javnih potreba u predškolskom odgoju i obrazovanju Grada Samobora za 2017. godinu.

Molim gosp. Juru Horvata, pročelnika Upravnog odjela za društvene djelatnosti da u ime predlagatelja da uvodno obrazloženje.

 JURO HORVAT - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ *-*** Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

Otvaram raspravu.

 VLADIMIR SKENDROVIĆ - Evo vrlo kratko, iz ovih materijala je vidljivo da imamo sufinanciranje Centra za autizam. Naime, svi znamo da imamo vrlo mali broj, na svu sreću, ali na nesreću onih čija djeca boluju, nažalost, od te bolesti i da mi ovdje nemamo osiguran adekvatan pristup kroz školski dio te djece. Koliko je meni poznato, OŠ Rude ima dio za to, ali isto tako mi je skrenuta pažnja baš na taj dio da bi možda trebalo kroz proračunska sredstva, razumijem da sada to neće biti moguće, ali inače u planu imam da skrenem pažnju da ne zaboravim da se povećaju, s obzirom da nemamo stručno osposobljene djelatnike u školi za to. Dakle, to je logoped itd., pa ako je moguće da u sklopu određene cjeline sveobuhvatne unesete i dio taj, ja znam da onda on podliježe određenim obrazovnim kapacitetima u ljudstvu koje to prati, da to sredstvima u novom proračunu bude uneseno. Mislim da je to jedan problem koji zaista ne smijemo staviti na stranu, mali je broj te djece, ali vrlo potrebito.

**MIRAN ŠOIĆ** - Da li ima još pitanja? Ako nema zaključujem raspravu i dajem na glasovanje Prijedlog izmjena i dopuna Programa javnih potreba u predškolskom odgoju i obrazovanju Grada Samobora za 2017. godinu.

Nakon provedenogglasovanja Gradsko vijeće Grada Samobora većinom glasova (14 "za" i 7 "protiv") donijelo je sljedeće

**IZMJENE I DOPUNE PROGRAMA**

 javnih potreba u predškolskom odgoju i obrazovanju Grada Samobora za 2017. godinu u tekstu kao što je dan u materijalima za sjednicu.

 Tekst Izmjena i dopuna Programa prilaže se ovom zapisniku i njegov je sastavni dio.

**AD7.)**

**MIRAN ŠOIĆ** - Prelazimo na sedmu točku dnevnog reda - Prijedlog izmjena i dopuna Programa javnih potreba u školstvu Grada Samobora za 2017. godinu.

 Zamolio bih ponovno pročelnika da nam u kratkim crtama obrazloži.

JURO HORVAT - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ *-*** Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

Otvaram raspravu.

 **VLADIMIR SKENDROVIĆ -** Ova točka je upravo ona o čemu smo govorili kada smo govorili o amandmanima, kada je rečeno da su amandmani paušalni u obimu gdje smo naveli 60.000,00, 80.000,00 kn, a ovdje upravo to imamo, gdje god su promjene, one su okrugle. Zamolio bih kada bi mi mogli objasniti temeljem kojeg broja korisnika, temeljem koje prosječne cijene je napravljen temeljni izračun. Ovdje se isto vide povećanja da su ona u ukupnom zbiru, znači paušalno. Nama je paušalno povećanje kao takvo zamjereno, a vi ga sada provodite i legalizirate, zato ne možemo prihvatiti ovakve izmjene.

**MIRAN ŠOIĆ -** Da li ima još pitanja? Ako nema zaključujem raspravu i dajem na glasovanjePrijedlog izmjena i dopuna Programa javnih potreba u školstvu Grada Samobora za 2017. godinu.

Nakon provedenogglasovanja Gradsko vijeće Grada Samobora većinom glasova (14 "za" i 7 "protiv") donijelo je sljedeće

**IZMJENE I DOPUNE PROGRAMA**

javnih potreba u školstvu Grada Samobora za 2017. godinu u tekstu kao što je dan u materijalima za sjednicu.

 Tekst Izmjena i dopuna Programa prilaže se ovom zapisniku i njegov je sastavni dio.

AD8.)

**MIRAN ŠOIĆ *-*** Prelazimo na osmu točku dnevnog reda ***-*** Prijedlog izmjena i dopuna Programa javnih potreba u kulturi Grada Samobora za 2017. godinu.

 Molim pročelnika Horvata da iznese obrazloženje.

JURO HORVAT - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ *-*** Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

Otvaram raspravu.

S obzirom da se nitko ne javlja za riječ zaključujem raspravu i dajem na glasovanjePrijedlog izmjena i dopuna Programa javnih potreba u kulturi Grada Samobora za 2017. godinu.

Nakon provedenogglasovanja Gradsko vijeće Grada Samobora većinom glasova (14 "za" i 7 "protiv") donijelo je sljedeće

**IZMJENE I DOPUNE PROGRAMA**

javnih potreba u kulturi Grada Samobora za 2017. godinu u tekstu kao što je dan u materijalima za sjednicu.

 Tekst Izmjena i dopuna Programa prilaže se ovom zapisniku i njegov je sastavni dio.

**AD9.)**

**MIRAN ŠOIĆ** - Prelazimo na devetu točku dnevnog reda - Prijedlog II. izmjena i dopuna Programa javnih potreba u socijalnoj skrbi i zdravstvu Grada Samobora za 2017. godinu.

Molim pročelnika Horvata da iznese obrazloženje.

JURO HORVAT - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ *-*** Raspravu po navedenoj točki dnevnog reda provela su sljedeća radna tijela:

* Odbor za socijalnu skrb i zdravstvo
* Odbor za hrvatske branitelje iz Domovinskog rata
* Odbor za financije i proračun i
* Odbor za statutarno - pravna pitanja

te su donijela zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanjePrijedlog II. izmjena i dopuna Programa javnih potreba u socijalnoj skrbi i zdravstvu Grada Samobora za 2017. godinu.

Nakon provedenogglasovanja Gradsko vijeće Grada Samobora većinom glasova (14 "za" i 7 "protiv") donijelo je sljedeće

**II. IZMJENE I DOPUNE PROGRAMA**

javnih potreba u socijalnoj skrbi i zdravstvu Grada Samobora za 2017. godinu u tekstu kao što je dan u materijalima za sjednicu.

 Tekst Izmjena i dopuna Programa prilaže se ovom zapisniku i njegov je sastavni dio.

**AD10.)**

**MIRAN ŠOIĆ** - Prelazimo na desetu točku dnevnog reda ***-*** Prijedlog izmjena i dopuna Plana rashoda za materijal, dijelove i usluge tekućeg i investicijskog održavanja osnovnih škola Grada Samobora u 2017. godini.

Molim pročelnika Horvata da iznese obrazloženje.

JURO HORVAT - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ *-*** Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijela zaključak o prihvaćanju navedene točke dnevnog reda.

Otvaram raspravu.

**SVEBOR LABURA** - Ništa ozbiljno, kad su već svi prepali tamo, ali samo vidim da ima u članku 2. odgovor na pitanje gosp. Bedeničića, ima "Izrada i postavljanje dijela panel ograde u matičnoj školi Samobor 30.000,00 kn". Znači niste se pripremili, packa. Znači ograde otvorenog igrališta i ostalog, a ta stavka je na našu sreću, odnosno na sreću te djece, unesena u prijedlog, a nadležni pročelnik ili zamjenica gradonačelnika nije bili upoznati s tom stavkom i sada je dobila packu od nas.

**MIRAN ŠOIĆ** - Ima li još pitanja? Ako nema, zaključujem raspravu i dajem na glasovanje Prijedlog izmjena i dopuna Plana rashoda za materijal, dijelove i usluge tekućeg i investicijskog održavanja osnovnih škola Grada Samobora u 2017. godini.

Nakon provedenogglasovanja Gradsko vijeće Grada Samobora većinom glasova (14 "za" i 7 "protiv") donijelo je sljedeće

**IZMJENE I DOPUNE PLANA**

 rashoda za materijal, dijelove i usluge tekućeg i investicijskog održavanja osnovnih škola Grada Samobora u 2017. godini u tekstu kao što je dan u materijalima za sjednicu.

 Tekst Izmjena i dopuna Plana prilaže se ovom zapisniku i njegov je sastavni dio.

**AD11.)**

**MIRAN ŠOIĆ** - Prelazimo na jedanaestu točku dnevnog reda - Prijedlog izmjena i dopuna Plana rashoda za nabavu proizvedene dugotrajne imovine i dodatna ulaganja na nefinancijskoj imovini osnovnih škola Grada Samobora u 2017. godini.

Molim gosp. Horvata, pročelnika Upravnog odjela da iznese uvodno izlaganje.

JURO HORVAT - Gosp. predsjedniče, ako dozvolite samo jednu rečenicu, vezano za prethodnu točku. Radi se o tome da sama ograda OŠ Samobor se ne može napraviti za 30.000,00 kn, nego se može napraviti jedan mali segment. Radi se o tome da i OŠ Samobor i do sada bila jednim dijelom ograđena, vjerojatno zbog limitiranih sredstava će biti potrebno i sljedeće godine odrediti jedan dio sredstava, kako bi se ta škola ogradila. Hvala što ste mi dozvolili da kažem par riječi.

Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ *-*** Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijela zaključak o prihvaćanju navedene točke dnevnog reda.

Otvaram raspravu.

**U RASPRAVI SU SUDJELOVALI:** Vladimir Skendrović, Juro Horvat.

**MIRAN ŠOIĆ** - Ima li još pitanja? Ako nema, zaključujem raspravu i dajem na glasovanje Prijedlog izmjena i dopuna Plana rashoda za nabavu proizvedene dugotrajne imovine i dodatna ulaganja na nefinancijskoj imovini osnovnih škola Grada Samobora u 2017. godini.

Nakon provedenogglasovanja Gradsko vijeće Grada Samobora većinom glasova (14 "za" i 7 "protiv") donijelo je sljedeće

**IZMJENE I DOPUNE PLANA**

rashoda za nabavu proizvedene dugotrajne imovine i dodatna ulaganja na nefinancijskoj imovini osnovnih škola Grada Samobora u 2017. godini u tekstu kao što je dan u materijalima za sjednicu.

Tekst Izmjena i dopuna Plana prilaže se ovom zapisniku i njegov je sastavni dio.

**AD12.)**

**MIRAN ŠOIĆ** - Prelazimo na dvanaestu točku dnevnog reda - Prijedlog izmjena i dopuna Odluke o kriterijima, mjerilima i načinu financiranja decentraliziranih funkcija osnovnog školstva Grada Samobora u 2017. godini.

Molim gosp. Horvata, pročelnika Upravnog odjela da iznese uvodno izlaganje.

**JURO HORVAT *-*** Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ *-*** Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijela zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Prijedlog izmjena i dopuna Odluke o kriterijima, mjerilima i načinu financiranja decentraliziranih funkcija osnovnog školstva Grada Samobora u 2017. godini.

Nakon provedenogglasovanja Gradsko vijeće Grada Samobora većinom glasova (14 "za" i 7 "protiv") donijelo je sljedeću

**ODLUKU O IZMJENAMA I DOPUNAMA ODLUKE**

 o kriterijima, mjerilima i načinu financiranja decentraliziranih funkcija osnovnog školstva Grada Samobora u 2017. godini u tekstu kao što je dan u materijalima za sjednicu.

 Tekst Odluke o izmjenama i dopunama Odluke prilaže se ovom zapisniku i njegov je sastavni dio.

**AD13.)**

**MIRAN ŠOIĆ** - Prelazimo na trinaestu točku dnevnog reda - Prijedlog izmjena i dopuna Programa gospodarenja i upravljanja gradskom imovinom i usmjeravanja prostornog razvoja Grada Samobora za 2017. godinu.

Molim gosp. Maria Anušića, pročelnika Upravnog odjela za razvoj grada da u ime predlagatelja da uvodno obrazloženje.

 **MARIO ANUŠIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ *-*** Raspravu po navedenoj točki dnevnog reda provela su sljedeća radna tijela:

* Odbor za zaštitu okoliša i prostorno uređenje
* Odbor za financije i proračun i
* Odbor za statutarno - pravna pitanja

te su donijela zaključak o prihvaćanju navedene točke dnevnog reda.

Otvaram raspravu.

**VLADIMIR SKENDROVIĆ** - Moram reagirati, mada izbjegavam radi vremena, ali sada niti sam ne znam o čemu se zapravo radi. Na pitanja o Dječjem vrtiću u Bregani ovdje smo dobili odgovore kako dostatna sredstva, ovo i ono, sve će to biti, a na kraju ovdje vidimo da se sredstva umanjuju. Dakle sredstva su bila predviđena, zašto je došlo do tog umanjenja za Dječji vrtić Bregana. Osigurana su sredstva u iznosu od 1.000.000,00 kn, umjesto prethodno planiranih od 1.800.000,00 kn, a znamo i rečeno je malo prije da je to stvar koju treba riješiti.

**MARIO ANUŠIĆ** - Evo, jednostavan je odgovor, s obzirom da će natječaj biti sredinom jedanaestog mjeseca i počinjemo s izvođenjem radova, radovi koji su bili predviđeni da će se početi raditi tokom ovog perioda, koji je trebao biti malo ranije, međutim nije, ali do kraja devetog mjeseca će biti svi radovi napravljeni, tako da ti novci koji će biti potrebni za isplatu radova u ovoj godini će biti u tom iznosu i zato je smanjeno.

**MIRAN ŠOIĆ** - Ima li još pitanja? Ako nema, zaključujem raspravu i dajem na glasovanje Prijedlog izmjena i dopuna Programa gospodarenja i upravljanja gradskom imovinom i usmjeravanja prostornog razvoja Grada Samobora za 2017. godinu.

Nakon provedenogglasovanja Gradsko vijeće Grada Samobora većinom glasova (14 "za" i 7 "protiv") donijelo je sljedeće

**IZMJENE I DOPUNE PROGRAMA**

 gospodarenja i upravljanja gradskom imovinom i usmjeravanja prostornog razvoja Grada Samobora za 2017. godinu u tekstu kao što je dan u materijalima za sjednicu.

 Tekst Izmjena i dopuna Programa prilaže se ovom zapisniku i njegov je sastavni dio.

**AD14.)**

**MIRAN ŠOIĆ** - Prelazimo na četrnaestu točku dnevnog reda - Prijedlog izmjena i dopuna Programa mjera za razvoj malog gospodarstva, poljoprivrede i turizma Grada Samobora za 2017. godinu.

Molim gosp. Krunoslava Zniku, v.d. pročelnika Upravnog odjela za gospodarstvo da u ime predlagatelja da uvodno obrazloženje.

 **KRUNOSLAV ZNIKA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

 **MIRAN ŠOIĆ** - Materijal ste dobili, ima li pitanja.

 **SVEBOR LABURA** - Članak 2. točka 5. Sustav javnih bicikala briše se. Zašto se briše sustav javnih bicikala?

 **KRUNOSLAV ZNIKA** - Nije naveden, znači razlikom stanja projekta je propisan uvjeta koje projekt mora zadovoljavati, da bi se aplicirao na natječaj i kao takav nismo aplicirali na njega. Tako da su ta sredstva ostala neutrošena, a prenamijenjena su u druge svrhe.

 **VLADIMIR SKENDROVIĆ** - Moje pitanje se odnosi na projekt Gradski vrtovi, provedba projekta Gradski vrtovi, uređenje, opremanje, obradivog zemljišta u vlasništvu Grada Samobora 100.000,00 kn. 100.000,00 kn je značajna cifra koja vjerojatno obuhvaća nekakve značajnije radove na onom zemljištu koji si ljudi sami uređuju i sade. Zanima me da mi pročelnik odgovori, koji su to zahvati, možda kupujemo traktor, plugove, tanjurače, jer je dosta značajna cifra. U što će se uložiti, i koji je smisao 100.000,00 kn u otvorenu zemlju?

 **KRUNOSLAV ZNIKA** - Kao što ste mogli vidjeti taj prostor na kojem su nastali, da kažemo, ovi naši velebni gradski vrtovi, je bio potpuno obrastao i zarastao u korove, koje smo mi trebali skroz opremiti i staviti u funkciju, tako da su sva sredstva utrošena u tu namjenu, za koje postoje ponude i troškovi radova, ako želite možete doći do mene pa ih vidjeti.

 **MIRAN ŠOIĆ** - Samo da pitam da li gosp. Labura ima još pitanja? Dobro, onda gosp. Bedeničić.

 **FRANJO BEDENIČIĆ** - Članak 4. ove tabela, br. 3. točka 5. Uređenje i održavanje Park šume Anindol Tepec u svrhu poboljšanja 5.000,00 kn, to je dovoljno, a za vrtove 100.000,00 kn.

 **KRUNOSLAV ZNIKA** - Kao što znate Park šuma Tepec Anindol nije u našem vlasništvu, već sukladno sporazumu mi smo partneri u realizaciji tog projekta. Znači osnovno održavanje provode Hrvatske šume, a ta sredstva su bila namijenjena da u slučaju potrebe da im se pomogne, oni su uspjeli koliko toliko, za moj pojam ne baš predobro, napraviti to osnovno održavanje. Kako je i završila sezona tih radova na održavanju, od košenje i drugih stvari, ta sredstva smo prenamijenili u potrebnije mjere i razvojne projekte u poljoprivredi i ruralnom razvoju.

**MIRAN ŠOIĆ** - Ima li još pitanja? Ako nema, zaključujem raspravu i dajem na glasanje Prijedlog izmjena i dopuna Programa mjera za razvoj malog gospodarstva, poljoprivrede i turizma Grada Samobora za 2017. godinu.

Nakon provedenog glasovanja Gradsko vijeće Grada Samobora većinom glasova (14 "za" i 7 "protiv") donijelo je sljedeće

**IZMJENE I DOPUNE PROGRAMA**

mjera za razvoj malog gospodarstva, poljoprivrede i turizma Grada Samobora za 2017. godinu u tekstu kao što je dan u materijalima za sjednicu.

 Tekst Izmjena i dopuna Programa prilaže se ovom zapisniku i njegov je sastavni dio.

**AD15.)**

**MIRAN ŠOIĆ** - Prelazimo na petnaestu točku dnevnog reda - Prijedlog za donošenje Programa mjera sanacije unutar zona sanitarne zaštite izvorišta Strmec, Šibice i Bregana za postojeće građevine i postojeće djelatnosti.

Molim gosp. Zvonka Župančića, da u kratim crtama da uvodno obrazloženje.

**ZVONKO ŽUPANČIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za komunalne djelatnosti i
* Odbor za statutarno - pravna pitanja

te su donijela zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Prijedlog za donošenje Programa mjera sanacije unutar zona sanitarne zaštite izvorišta Strmec, Šibice i Bregana za postojeće građevine i postojeće djelatnosti.

Nakon provedenog glasovanja Gradsko vijeće Grada Samobora jednoglasno (21 "za") donijelo je sljedeći

**ZAKLJUČAK**

**I.**

Podržava se prijedlog Programa mjera sanacije unutar zona sanitarne zaštite izvorišta Strmec, Šibice i Bregana za postojeće građevine i postojeće djelatnosti, u tekstu kao što je dan u materijalima za sjednicu, a koji je izrađen od strane Stručnog povjerenstva za pripremu nacrta Programa mjera sanacije unutar zona sanitarne zaštite izvorišta Strmec, Šibice i Bregana za postojeće građevine i postojeće djelatnosti na području Zagrebačke županije.

**II.**

Predlaže se Županijskoj skupštini Zagrebačke županije donošenje Programa iz točke 1. ovog zaključka.

**AD16.)**

**MIRAN ŠOIĆ** - Prelazimo na šesnaestu točku dnevnog reda - Prijedlog odluke o davanju suglasnosti i jamstva za zaduživanje trgovačkom društvu Komunalac d.o.o. za financiranje izgradnje Reciklažnog centra grada Samobora Trebež.

Molim gosp. Željka Radovanića, pročelnika Upravnog odjela za financije da u ime predlagatelja da uvodno obrazloženje.

**ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za komunalne djelatnosti
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Prijedlog odluke o davanju suglasnosti i jamstva za zaduživanje trgovačkom društvu Komunalac d.o.o. za financiranje izgradnje Reciklažnog centra grada Samobora Trebež.

 Nakon provedenog glasovanja Gradsko vijeće Grada Samobora većinom glasova (14 "za" i 7 "protiv") donijelo je sljedeću

**ODLUKU**

 o davanju suglasnosti i jamstva za zaduživanje trgovačkom društvu Komunalac d.o.o. za financiranje izgradnje Reciklažnog centra grada Samobora Trebež u tekstu kao što je dan u materijalima za sjednicu.

 Tekst Odluke prilaže se ovom zapisniku i njegov je sastavni dio.

**AD17.)**

**MIRAN ŠOIĆ** - Prelazimo na sedamnaestu točku dnevnog reda - Prijedlog odluke o ustroju i djelokrugu rada upravnih tijela Grada Samobora.

Molim gđu Anu Vlah, pročelnicu Gradske službe da u ime predlagatelja da uvodno obrazloženje.

**ANA VLAH** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda proveo je Odbor za statutarno - pravna pitanje te je donio zaključak o prihvaćanju navedene točke dnevnog reda.

Otvaram raspravu.

**VLADIMIR SKENDROVIĆ** - Pod ovom točkom zaista treba potrošiti malo vremena, jer teško mi je kontrolirati, da ne upotrijebim teže riječi, kad vidimo koja se manipulacija krije iz ove točke dnevnog reda. Govorimo o smanjenju broja ureda, a zapravo pod tim dijelom formiranje novih bezbroj referada, stvaramo pretpostavke da se spoji nespojivo, a da se nakon onoga što sam mislio da je u dva mandata već davno realizirano, a to je uhljebljivanje, da će se ovdje samo nastaviti. Molio bih kad bi mi netko tko je predlagatelj ovih promjena mogao taksativno navesti koje će to biti poboljšanje, kad spojimo gospodarstvo i razvoj grada. To je suludo, to je jednostavno suludo, to je nespojivo. Mogu razumjeti da se spaja Ured gradonačelnika i Gradska služba, jer je to zapravo jedno tkivo, ali ovo su dva dijametralno suprotna pojma. To ne služi ničemu što bi moglo u konačnici rezultirati nekakvim bržim, efikasnijim, radom. Osim toga što vidim ovdje u članku 4. Ustrojstvo i djelokrug upravnih tijela, da će se otvoriti silni broj referada, koje će opet zahtijevati višeg stručno suradnika, stručnog suradnika, tajnika, referenta, možda i domara, u nekoj bliskoj budućnosti, gdje ćemo opet temeljem sljedeće točke dnevnog reda imati silan teret na rashodovnoj strani, a od stvarne efikasnosti i rada gradske uprave zapravo ništa. Ovo je po metni tipična manipulacija, kažnjavanje jednog čovjeka, koji možda nije kompatibilan s vladajućom većinom i na taj način se samo jednom rukom tri muhe odjedanput ubijaju. Nemam drugo suvislo rješenje.

**ŽELJKO STANEC** - Evo, čak sam mislio ne komentirati ovaj vaš prijedlog dopunu novog ustroja, ali se jednostavno moram nadopuniti, možda ja imam krivo razmišljanje. Sigurno Upravni odjel za gospodarstvo i razvoj su u uskoj vezi, znači razvoj grada bez razvoja gospodarstva, to je po meni usko povezano, ne znam zbog čega ste to decidirano rekli da to po vama nema apsolutno nikakve logike, po meni apsolutno ima najveću logiku. Konkretno kod određenih zahtjeva Upravni odjel za razvoj grada odobrava korištenje javnih površina, a Upravni odjel za gospodarstvo postavu određenih, ne znam, da li su to štandovi. Znači samo jedan tipičan primjer gdje se treba uz dva zaključka odobravati, maltene, jedna te ista stvar. Po meni apsolutno itekako za razvoj grada bi trebala upravo ta dva odjel biti pod jednim upravnim odjelom i to je proizašlo iz razmišljanja, iz dugih godina nekih viđenja, na neki način nefunkcioniranja i prepletanja djelatnosti između ta dva odjela, zbog toga smo išli na spajanje odjela tih, a ne zbog ovog razloga. Stvarno ne znam od kuda vam je takva informacija da se nekoga trebalo riješiti ukidanjem odjela, možda vi raspolažete s nekim informacije koja ja, odnosno moja kolegica zamjenica i gradonačelnik nemamo. To je vaše pravo, a na vaše mišljenje ne mogu niti neću utjecati.

**SVEBOR LABURA** - Prošli puta gradonačelnik je decidirano pred vama, jer je sjedio vama s lijeve strane, decidirano prijetio zaposlenicima u Gradu Samoboru i pokazivao je na gosp. Skendrovića, stavljao je u kontekst ljude koji prenose gosp. Skendroviću informacije i da ćemo se tih ljudi riješiti. Prema tome, sjedio je čovjek do vas, vi nemate slušni problem, nemamo ga niti mi, pa vas molim da se ne pravite blesavi i da nas ovdje pravite blesave, jer nismo glupi, a nismo niti blesavi.

**MIRAN ŠOIĆ** - Nećemo na tu razinu.

**(Vijećnik. Labura priča bez uključenog mikrofona iz klupe, pa se to ne unosi u zapisnik.)**

###  MIRAN ŠOIĆ - Dajem opomenu da se smirimo, da strasti smirimo, hajdemo polako.

 Gosp. Skendrović imao je repliku, pa ćemo onda gosp. Bedeničića.

 **VLADIMIR SKENDROVIĆ** - Ja nemam problem da vi donesete odluku, i ona je vaše temeljno pravo, vi ćete na kraju krajeva odgovarati za te odluke pred vijećima, pred biračima i to je sasvim legitimno isto što je moje legitimno da iznesem svoje viđenje, jer ovo što ovdje piše je samo to što ja iznosim. Volio bih kada bi postojala mogućnost da naši pročelnici, koji su sastavni dio te priče, koji se spajaju, da oni iznesu mišljenje da li oni smatraju da je to stvarno potreba da se ti odjeli spajaju i u kojoj mjeri oni nisu bili sposobni provoditi određene stvari da se sada to provodi. Drugim riječima, kada nešto spajamo onda smatramo da dvoje ljudi, od kojih će sada jedan biti izvršitelj, imaju dovoljno slobodnog vremena, to znači da su oni osam godina imali pola radnog vremena, dovoljno da bi sada jedan čovjek to radio ujednačio. Ja ako imam dva radnika, a želim ih spojiti u jedno, onda to znači da oni nisu bili dovoljno zaposleni, zar nam je trebalo osam godina da to shvatimo, pa nije to bila odluka moja ili nekog ovdje ranijeg sastava vijeća. To je bila vaša odluka, vi ste donosili planove kako će gradska uprava izgledati i tko će u njoj biti zadužen za koje stvari. Zaista ne vidim, a s druge strane ne možete me uvjeriti ovdje točno piše koliko se povećava broj referada, jel će biti toliko novozaposlenih ljudi, jer je to potreba. Ja bih volio kada bih dobio danas od vas odgovor, Skendrović nisi u pravu, jer mi tvrdimo da ovom reorganizacijom niti jedan novozaposleni na ta radna mjesta neće biti uključen. Skinu bih kapu i rekao podržavam.

 **FRANJO BEDENIČIĆ -** Zamjeram prvo kolegi Skendroviću, kako možete reći da je nespojivo razvoj i gospodarstvo, moram vas pošpotati, s tim se slažem s gosp. Stanecom. Ali što na ovom svijetu nije spojivo, jel? Možemo sva ta tijela ukinuti i biti jedno tijelo, jer su tako isto i vjenčanja i sprovodi spojivi, uvijek za iste ljude, samo u različito doba života. Jel tako?

**MIRAN ŠOIĆ** - Da li ima još pitanja? Ako nema, zaključujem raspravu i dajem na glasanje Prijedlog odluke o ustroju i djelokrugu rada upravnih tijela Grada Samobora.

Nakon provedenog glasovanja Gradsko vijeće Grada Samobora većinom glasova (13 "za" i 8 "protiv") donijelo je sljedeću

**ODLUKU**

 o ustroju i djelokrugu rada upravnih tijela Grada Samobora u tekstu kao što je dan u materijalima za sjednicu.

 Tekst Odluke prilaže se ovom zapisniku i njegov je sastavni dio.

**AD18.)**

**MIRAN ŠOIĆ** - Prelazimo na osamnaestu točku dnevnog reda - Prijedlog odluke o koeficijentima za obračun plaće službenika i namještenika Grada Samobora.

Molim gđu Anu Vlah, pročelnicu Gradske službe da u ime predlagatelja da uvodno obrazloženje.

**ANA VLAH** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za izbor i imenovanja
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

**VLADIMIR SKENDROVIĆ** - Ovo je samo nastavak rasprave po prethodnoj točci kojom dokazujem da je i ova priča kroz tri točke dnevnog reda, zapravo zaokružena jedna manipulacija kojom će se naravno što je običaj, što je školski primjer političkog rada i djelovanja realizirati ono što se inače uvijek radi, a to je sve ružne stvari realiziraju prve godine jer će ti to ljudi sve zaboraviti do četvrte godine. To je upravo primjer i tu, ja imam posebnu empatiju i senzibilitet prema ljudima, zaposlenicima, djelatnicima, pogotovo javnog sektora jer su dosta često oni prozivani po raznoraznim osnovama kao neradnici i slično. Ja dijelim apsolutno suprotno mišljenje i na odboru sam to naglasio i čvrsto vjerujem da su ti ljudi kvalitetni ljudi i da oni samo obavljaju onaj javni posao za koji ih netko ovlasti i zaduži. S time u vezi smatram da ovi koeficijenti ovdje nisu samo sistematizacija i usklada, nego je samo nastavak ovog prvog dijela, koji će kroz nova zapošljavanja stajati Grad Samobor na godišnjoj razini 792.000,00 kn, to je matematika, to je računica. Ako ne bude novih zapošljavanja, onda će samo ovom sistematizacijom biti 432.000,00 kn. To je čista matematika, tu ne treba biti atomski fizičar, to govore brojke i digitron, svi ih imamo na mobitelima, možemo to škarnicl matematikom sad napraviti. Dakle, apsolutno podržavam da se djelatnicima i ove gradske uprave osiguraju adekvatna sredstva za njihov rad, koja će biti dostatna za osiguranje egzistencijalnog minimuma svakog čovjeka i to bi uvijek prihvatio. Mislim da je taj dio već zadovoljen kroz vraćanje onih 6%, koje smo u prethodnim točkama vratili. Ovom sistematizacijom je samo otvoren put za nešto što je u ovom trenutku nama oporbi neprihvatljivo.

**LOVRO MIHELIĆ** - Evo samo jedno pitanje, a radi se o dva broja, ako može i pismenim putem odgovor, isto također paše. Možemo li dobiti informaciju, koliko je bilo zaposlenih djelatnika u gradskim službama od 01.06.2009. godine, a koliko ih je danas?

**MIRAN ŠOIĆ** - Gosp. Stanec, možemo li danas? Onda će pismeno odgovoriti.

Ima li još pitanja?

Ako nema, zaključujem raspravu i dajem na glasanje Prijedlog odluke o koeficijentima za obračun plaće službenika i namještenika Grada Samobora.

 Nakon provedenog glasovanja Gradsko vijeće Grada Samobora većinom glasova (13 "za" i 8 "protiv") donijelo je sljedeću

**ODLUKU**

 o koeficijentima za obračun plaće službenika i namještenika Grada Samobora, u tekstu kao što je dan u materijalima za sjednicu.

 Tekst Odluke prilaže se ovom zapisniku i njegov je sastavni dio.

**AD19.)**

**MIRAN ŠOIĆ** - Prelazimo na devetnaestu točku dnevnog reda - Prijedlog odluke o izmjenama Odluke o plaći i drugim pravima gradonačelnika i zamjenika gradonačelnika Grada Samobora.

 Molim gđu Anu Vlah, da u ime predlagatelja da uvodno obrazloženje.

**ANA VLAH** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ -** Raspravu po navedenoj točki dnevnog reda provela su sljedeća radna tijela:

* Odbor za izbor i imenovanja
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

 **VLADIMIR SKENDROVIĆ** - Ako se netko drugi ima za javiti, slobodno gospodo vas četrnaest, pa uključite se malo, vjerujem da i vi imate nešto za reći barem pozitivno o ovim prijedlozima, ispada da uzurpiram nečije vrijeme, ali moram se osvrnuti. Naime, treća točka koja se samo nastavlja, ona govori o moralnoj kategoriji. Dakle, ne možemo samo govoriti o tome, da li ćemo promijeniti masu plaća, da se tu ništa ne mijenja, to je konstatacija koja je činjenica, ok. To ne znači da moramo kompletnu masu potrošiti, ako to nije potrebno. To što uzimamo za primjer činjenicu da gradonačelnik sebi ne isplaćuje plaću, pa zar ne mislite da bi bio genocid nad ovim proračunom da čovjek koji se ne pojavi na Gradskom vijeću, koji se jednom tjedno pojavi u Gradu Samoboru, prima još i plaću za to. To bi bilo sramotno. Ovdje imam jedan primjer političke manipulacije i prevare, to je dostupno svima, Krešo Beljak izjavljuje da će 10% smanjiti plaću, ne djelatnicima, što je u redu, nego sebi i zamjenicima gradonačelnika, u startu, a o daljnjem smanjenju će još dogovoriti unutar koalicije. Samo povećanje koeficijenta je 18%, a ovdje govorimo o minus 10%, a ovdje plus 18%, a da ne govorimo da smo vraćanjem onih 6% osnovice stvorili razliku na godišnjoj razini od 80.000,00 kn. Da li zamjenici gradonačelnika svojim opsežnijim poslovima koje moraju obavljati radi toga, jer njihov kolega gradonačelnik ne obavlja posao, to ste sada sami konstatirali. Dakle, ovo nije moje mišljenje, ja samo konstatiram ono što ste vi rekli, da li oni smatraju da temeljem toga oni trebaju sebi povisiti koeficijente. Ne ulazim u visine, nego da li je moralno da 18% dižu platni razred za dvoje ljudi radi toga jer jedan ne dolazi na posao. Minus 10%, plus 18%, vi se sada pogledajte i nemojte se zacrveniti kada dignete ruku za ovo, nemojte se zacrveniti.

 **MARINKO DŽEPINA** - Moram reagirati, mislim da je ovo sjednica u kojoj bi trebala tolerancija, argumentirani razgovor, i da ka tako kažem, kolegijalne primjedbe i prijedloge uvažavati i o njima zaista razgovarati na jedan pristojan, kulturan i odmjeren način. Govoriti već treću točku za redom da se radi o političkim manipulacijama, o prevarama, o nekakvim mutnim radnjama ili nekim drugim situacijama, a da ne iznesete niti jedan argument, kolega zaista je neprihvatljivo. Ovaj trenutak, čuli ste obrazloženje, vi ste ovdje u situaciji da naravno izrečete i kažete svoje mišljenje, da li se slažete ili se ne slažete. U ovom trenutku mi moramo po prvi puta konstatirati da u Gradu Samoboru, imamo čovjeka, gradonačelnika, koji obnaša određene funkcije izvan ovog Grada, koji je saborski zastupnik, koji ima odgovarajuće druge obveze, koji je predsjednik stranke i sve ono drugo što treba u ovom trenutku, koji će se sigurno u pojedinim granama gdje djeluje, da li u određenim komisijama, da li na samom Saboru ili nekim drugim tijelima radnim Sabora, zalagati za ovaj Grad. Zar vi mislite da taj čovjek ne zaslužuje da mu se iskaže i određeno poštovanje što se zalaže za ovaj Grad i za sve nas. Ja, u ovom trenutku bi bio sretan da imamo nekoliko saborskih zastupnika koji će svojim radom i danju i noću pokazivati i dokazivati da je ovaj grad Samobor napredan grad, da je ovo grad koji traži razvoj, da je ovo grad koji ima, da tako kažem, određene predispozicije, da bude među najboljim i najrazvijenijim gradovima u RH. I mi ovdje moramo kada razgovaramo o plaćama biti svjesni toga, kao što smo svjesni da svi ovi zaposlenici gradske uprave vrijede, da su marljivi, da su radni, da zarađuju zaista na adekvatan način svoju plaću. U tom trenutku moramo podržati ovakve konstatacije i odnose snaga, ako to ima argument. Velim, bio bih sretan da Samobor ima još nekoliko zastupnika, da ima ljude koji će se boriti za ovaj grad i da ovaj grad ide dalje da se razvija dalje i da bude jedan od vodećih gradova u RH.

 **VLADIMIR SKENDROVIĆ** - Ne znam da li je odgovor upućen meni, mislim da nije, jer ovdje je demanti nečega što ja nisam rekao, ja ne insinuiram, ja se rukovodim činjenicama koje su na papiru. Ne znam, možda gosp. Džepina ima ambiciju da možda u vrlo kratko vrijeme bude i dio, naravno sve je to moguće, ja vam želim da to i ostvarite. Ne vidim zaista razloga da mi u usta stavljate nešto što nisam rekao. Opet ponavljam, gradonačelnik najavljuje 10% smanjenje za sve, danas dižemo ruke, ne mi, nego vi, za 18% povećanje. Kako se to može nazvati? Neistinom ili lažima.

 **IRENA FRANCEKOVIĆ** - Ponukana raspravom gosp. Džepine, moram reći da se ustvari divim gosp. gradonačelniku, jer on pokazuje sve osobine jednog supermena, čovjeka koji izvrsno obavlja tri funkcije, vodi stranku na državnoj razini, saborski je zastupnik, vrlo aktivan koliko vidimo, navodno je i aktivan gradonačelnik, koji čak tu svoju dužnost obavlja za 0,00 kn. Bojim se samo da Grad Samobor i svi mi u ovom gradu patimo zbog te njegove želje da postane nešto više od običnog čovjeka, jer na žalost nije moguće obavljati tri tako odgovorne funkcije istovremeno. Imam još jednu napomenu u ovoj matematici u kojoj je gđa Vlah rekla da plaće dogradonačelnika ne mogu biti veće od 85% plaće gradonačelnika, s obzirom da je plaća gradonačelnika u ovom momentu 0 kn, pa 85% od 0 je 0.

 **ANA VLAH** - Znači radi se o koeficijentu.

 **MIRAN ŠOIĆ** - Hajdemo polako i ne iz klupe, Labura, ako treba javite se svakom dajemo riječ, ne budemo ovako ispod žita i klupe. Ima li još tko da se javlja za raspravu?

 **SVEBOR LABURA** - Interesira me samo, da li su ovi hvalospjevi gosp. gradonačelniku od gosp. Džepine posljedica toga što je možda on budući pročelnik umjesto bivšeg pročelnika Anušića, pa sve ove litanije koje smo sada čuli su plod zahvale gradonačelniku na toj odgovornoj budućoj funkciji.

 **MARINKO DŽEPINA** - Naravno, to je sve ono što kolega sada govori, naravno on zna da ja radim u jednoj zdravstvenoj ustanovi, tridesetjednu godinu, da sam član uprave bolnice i da imam svoj određene ambicije prema tom dijelu svoga posla kojeg radim. Insinuirati, odnosno govoriti nešto, čekajte dok postane natječaj, pa prvo sam rekao da ću biti predsjednik Sabora, pa ako ne uspijem biti predsjednik Sabora onda možda uspijem, ne znam, biti zamjenik gradonačelnika, biti predsjednik Gradskog vijeća itd. Znači, nemojte iznositi nešto što nije točno, ja imam ambicije prema svojoj ustanovi u kojoj radim, prema svojim bolesnicima i prema svojim ljudima s kojima tamo radim. U koliko trebate bilo kakvu pomoć možete mi se slobodno javiti.

 **MIRAN ŠOIĆ** - Da li ima još pitanja po ovoj točki? Ako nema, zaključujem raspravu i dajem na glasovanje Prijedlog odluke o izmjenama Odluke o plaći i drugim pravima gradonačelnika i zamjenika gradonačelnika Grada Samobora.

 Nakon provedenog glasovanja Gradsko vijeće Grada Samobora većinom glasova (13 "za" i 8 "protiv") donijelo je sljedeću

**ODLUKU**

o izmjenama Odluke o plaći i drugim pravima gradonačelnika i zamjenika gradonačelnika Grada Samobora u tekstu kao što je dan u materijalima za sjednicu.

 Tekst Odluke o izmjenama Odluke prilaže se ovom zapisniku i njegov je sastavni dio.

**AD20.)**

**MIRAN ŠOIĆ** - Prelazimo na dvadesetu točku dnevnog reda - Prijedlog zaključka o osnivanju prava građenja u korist trgovačkog društva Komunalac d.o.o. na kč.br. 733/8, k.o. Domaslovec radi izgradnje Reciklažnog centra grada Samobora Trebež.

Molim gosp. Maria Anušića, da u ime predlagatelja da obrazloženje.

 **MARIO ANUŠIĆ** - Daje uvodno obrazloženje po točki dnevnog reda, a koje su vijećnici dobili u materijalima.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za zaštitu okoliša i prostorno uređenje i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

 S obzirom da se nitko ne javlja za riječ zaključujem raspravu i dajem na glasovanje Prijedlog zaključka o osnivanju prava građenja u korist trgovačkog društva Komunalac d.o.o. na kč.br. 733/8, k.o. Domaslovec radi izgradnje Reciklažnog centra grada Samobora Trebež.

 Nakon provedenog glasovanja Gradsko vijeće Grada Samobora većinom glasova (14 "za" i 6 "protiv") donijelo je sljedeći

**ZAKLJUČAK**

**I.**

Odobrava se osnivanje prava građenja na k.č. br. 733/8, uređeno zemljište Trebež upisano u zk. ul. 4016 k.o. Domaslovec (po katastru k.o. Vrbovec) radi izgradnje Reciklažnog centra grada Samobora Trebež, a u korist nositelja prava građenja trgovačkog društva Komunalac d.o.o., Ulica 151. samoborske brigade HV 2, Samobor.

**II.**

Pravo građenja u korist nositelja prava građenja iz točke 1. ovog zaključka predlaže se osnovati bez naknade, na rok od 30 godina, a sukladno lokacijskoj dozvoli KLASA: UP/I-350-05/17-01/000003, URBROJ: 238-11-08/05-17-0002 od 06.04.2017. izdanoj od strane Grada Samobora, Upravnog odjela za provođenje dokumenata prostornog uređenja i gradnju.

**III.**

Ovlašćuje se gradonačelnik Grada Samobora za sklapanje ugovora o pravu građenja za nekretninu iz točke I. ovog zaključka.

**AD21.)**

**MIRAN ŠOIĆ** - Prelazimo na dvadesetprvu točku dnevnog reda - Prijedlog zaključka o ukidanju statusa javnog dobra za opću uporabu na kč.br. 3407/1, k.o. Samobor.

Molim gosp. Maria Anušića, da u ime predlagatelja da obrazloženje.

**MARIO ANUŠIĆ** - Daje uvodno obrazloženje po točki dnevnog reda, a koje su vijećnici dobili u materijalima.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za zaštitu okoliša i prostorno uređenje i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

**IRENA FRANCEKOVIĆ** - Imam isto pitanje koje sam postavila gosp. Anušiću kada smo raspravljali o onoj Vučjoj jami. Da li su obeštećeni ili da li će biti obeštećeni prijašnji vlasnici tog puta, koji je tako krivudavo nacrtan, da li možda znate ili ćete se o tome raspitati?

**MARIO ANUŠIĆ** - Mogu dati odgovor, mada je u ovom smislu jednostavan, Grad Samobor je upisan kao vlasnik, znači sve prethodne radnje koje su bile, vlasnici su tada bili isplaćeni, jer nije mogao Grad Samobor postati kao javno dobro. Toliko o tome.

**MIRAN ŠOIĆ** - Ima li još pitanja?

**IRENA FRANCEKOVIĆ** - U vlasničkom listu piše da je javno dobro za opću upotrebu, a ne piše da je vlasnik Grad Samobor, barem ja to ne vidim.

**MARIO ANUŠIĆ** - Javno dobro, pa zato ukidamo javno dobro da bi bilo u vlasništvu Grada Samobora. Javno dobro je za opću upotrebu, koja je, ali Grad Samobor upravlja s tim javnim dobrom i vlasnik je toga javnog dobra.

**IRENA FRANCEKOVIĆ** - Mislim, vi ga sada pretvarate u građevinsko zemljište, znači da ste ga nekada nekome uzeli, da bi mogao biti put. Pitanje moje je bilo, da li ste to nekog nekada obeštetili, jer sada njegovu nekadašnju parcelu pretvarate u građevinsko zemljište, pa nije ista vrijednost puta, i nije ista vrijednost građevinskog zemljišta.

**MARIO ANUŠIĆ** - Mislim da na ovo nemam uopće što odgovarati. Ponovit ću jasno i glasno, znači upisano je u zemljišnim knjigama kao javno dobro i javno dobro se ukida da bi se formirala parcela, odnosno da bi se riješili imovinsko-pravni odnosi. Da li su vlasnici isplaćeni ili nisu isplaćeni, to Grad Samobor ne zna, niti može to znati.

**MIRAN ŠOIĆ** - Mislim da se moramo podsjetiti malo unazad kada je bio povrat imovine, svatko je mogao podnijeti zahtjev i onda se vodio spor koji je bio u ono vrijeme.

Ima li pitanja još?

S obzirom da se više nitko ne javlja za riječ zaključujem raspravu i dajem na glasovanje Prijedlog zaključka o ukidanju statusa javnog dobra za opću uporabu na kč.br. 3407/1, k.o. Samobor.

Nakon provedenog glasovanja Gradsko vijeće Grada Samobora većinom glasova (14 "za" i 7 "protiv") donijelo je sljedeći

**ZAKLJUČAK**

**I.**

Utvrđuje se da je kč.br. 3407/1, put Trnovec pov. 1184 m², upisana u zk.ul. 2599, k.o. Samobor, javno dobro za opću upotrebu – nerazvrstana cesta u vlasništvu Grada Samobora, sukladno Zakonu o cestama (Narodne novine br. 84/11., 22/13., 54/13., 148/13. i 92/14.) i Odluci o nerazvrstanim cestama Grada Samobora (Službene vijesti Grada Samobora br. 4/14.).

**II.**

Ukida se javno dobro za opću upotrebu – nerazvrstana cesta u vlasništvu Grada Samobora kč.br. 3407/1, put Trnovec pov. 1184 m², upisana u zk.ul. 2599, k.o. Samobor, i upisuje se u vlasništvo Grada Samobora temeljem članka 103. Zakona o cestama.

**III.**

Dozvoljava se, bez ikakvog daljnjeg pitanja ili odobrenja, u zemljišnim knjigama Općinskog suda u Novom Zagrebu, Stalne službe u Samoboru, Zemljišno – knjižnog odjela, na temelju ovog zaključka izvrši ukidanje statusa javnog dobra za opću upotrebu cijele kč.br. 3407/1, put Trnovec pov. 1184 m², upisana u zk.ul. 2599, k.o. Samobor te da se ista upiše u vlasništvo Grada Samobora.

**AD22.)**

**MIRAN ŠOIĆ** - Prelazimo na dvadesetdrugu točku dnevnog reda - Prijedlog zaključka o odabiru najpovoljnijeg ponuditelja u postupku javne nabave radova na uređenju kino – dvorane.

 Molim gosp. Željka Radovanića, da u ime predlagatelja da obrazloženje.

**ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Prijedlog zaključka o odabiru najpovoljnijeg ponuditelja u postupku javne nabave radova na uređenju kino – dvorane.

 Nakon provedenog glasovanja Gradsko vijeće Grada Samobora većinom glasova (17 "za" i 2 "protiv") donijelo je sljedeći

**ZAKLJUČAK**

**I.**

Prihvaća se ponuda zajednice ponuditelja BRODOMETALURGIJA d.o.o., Solinska 58, 21000 Split, OIB: 31353718090 i VINITOR d.o.o., Bukovac 109 b, 10000 Zagreb, OIB: 89572317596, broj 35/17-IS od 24.07.2017. godine u iznosu od 4.148.387,04 kuna bez PDV-a, što s PDV-om u iznosu od 1.037.096,76 kuna ukupno iznosi 5.185.483,80 kuna, te se odobrava sklapanje ugovora o javnoj nabavi radova za uređenje kino dvorane, evidencijski broj nabave 9-MV-17-5, koji je objavljen u Elektroničkom oglasniku javne nabave pod brojem 2017/S 0F2-0013164.

**II.**

Ovlašćuje se gradonačelnik Grada Samobora na potpis ugovora o javnoj nabavi iz točke I. ovog zaključka.

**III.**

Sredstva za nabavu iz točke I. ovog zaključka osigurana su u Proračunu Grada Samobora za 2017. godinu, u Razdjelu 007, Program Gospodarenje stambenim i poslovnim fondom, Kapitalni projekt Ulaganja na objektima korisnika u kulturi, podskupina 451 (Izrada projekta i uređenje kino dvorane) i Projekciji Proračuna za 2018. godinu, Kapitalni projekt Ulaganje na objektima korisnika u kulturi, skupina 45 Rashodi za dodatna ulaganja na nefinancijskoj imovini.

**AD23.)**

**MIRAN ŠOIĆ** - Prelazimo na dvadesettreću točku dnevnog reda - Izvješće o zaključcima stručne analize zaprimljenih inicijativa u svrhu utvrđivanja osnovanosti pokretanja postupaka za izradu i donošenje prostornih planova i njihovih izmjena i dopuna za razdoblje od 01. lipnja 2016. godine do 31. kolovoza 2017. godine.

Molim gosp. Maria Anušića, da u ime predlagatelja da obrazloženje.

**MARIO ANUŠIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za zaštitu okoliša i prostorno uređenje i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Izvješće o zaključcima stručne analize zaprimljenih inicijativa u svrhu utvrđivanja osnovanosti pokretanja postupaka za izradu i donošenje prostornih planova i njihovih izmjena i dopuna za razdoblje od 01. lipnja 2016. godine do 31. kolovoza 2017. godine.

Nakon provedenog glasovanja Gradsko vijeće Grada Samobora jednoglasno je (21 "za") donijelo je sljedeći

**ZAKLJUČAK**

**I.**

Prihvaća se Izvješće o zaključcima stručne analize zaprimljenih inicijativa u svrhu utvrđivanja osnovanosti pokretanja postupaka za izradu i donošenje prostornih planova i njihovih izmjena i dopuna u razdoblju od 01. lipnja 2016. do 31. kolovoza 2017. godine u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD24.)**

**MIRAN ŠOIĆ** - Prelazimo na dvadesetčetvrtu točku dnevnog reda ***-*** Prijedlog izmjena i dopuna Plana zaštite od požara Grada Samobora.

 Molim gosp. Krunoslava Zniku, da da kratko obrazloženje.

 KRUNOSLAV ZNIKA - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Otvaram raspravu.

VLADIMIR SKENDROVIĆ - Evo, ja bih samo, u prethodnim nekim točkama smo imali raspravu, s obzirom da postoje neke indicije da određeni objekti montažni i fiksni koji se grade ili su postavljeni služe za određeno skladištenje određenih sredstava koje mogu načelno spadati u grupe opasne zapaljive stvari itd., ne znam da li je to u ovom djelu akceptirano, jer vjerujem da je to onaj tko je postavio morao najaviti određenim dijelovima u našem Gradu. Tako kada bi ovo gledali bilo bi temeljno uvijek za prihvatiti, međutim dok nemam odgovor na to pitanje ne možemo niti ovo prihvatiti. Još jedno je sada pitanje ovdje, vidim kada se govori o DVD i Javnoj vatrogasnoj postrojbi Grda Samobora, uz ono što smo imali raspravu dolje u vojarni, čitavo vrijeme se provlači i ono pitanje financiranog dijela vozila za DVD Rude 2015. godine, koje nije utuženo, a nikad vozilo nije isporučeno, a firma je otišla u stečaj i propala. Nije vezano uz ovo, ali dobro je znati.

SVEBOR LABURA - Samo bih pitao, jer sam i na prvoj sjednici pitao, s obzirom da je zapovjednik Javne vatrogasne postrojbe izrazio bojazan da nema dovoljno vozila, da li su predviđena kakva sredstva unutar Grada za nabavku novih vozila, po njegovoj specifikaciji?

MIRAN ŠOIĆ - Gosp. Stanec može odgovor.

ŽELJKO STANEC - Naravno da može, u Proračunu za 2018. godinu, a to je i na 90. godišnjici DVD Rude bilo obećano da ćemo staviti u Proračun. Što se tiče nabavke vozila, prijašnjeg kod kojega smo i odabrali najbolju ponudu i na temelju te najbolje ponude proizvođač, odnosno dobavljač tog vozila nije isporučio dogovoreno vozilo prema Gradu Samoboru pošto je firma propala. Ne može se reći da Grad Samobor nije ništa poduzeo, ide sudska tužba, firma je u stečaju, sve određene mogućnosti koje će naravno biti u okviru suda i svega toga Grad Samobor naravno da poduzima. To dapače ne znači da će DVD Rude ostati bez svog vozila.

VLADIMIR SKENDROVIĆ - Želim samo skrenuti pažnju, kada se vodimo određenim postupcima o javnoj nabavi, onda postoji kategorija ozbiljnost ponude. Vi vjerojatno, a i vijećnici znaju da se tada radilo o firmi j.d.o.o., a svi znamo što znači jednostavno ili ti kolokvijalno jednodnevno dioničko društvo. Mislim da treba određene kriterije kod ponuđača, ja bih prvo digao ruku, sada ću otvoreno reći, za Groma ili nekog tko ima reference, nego za nekoga tko je firmu osnovao pod j.d.o.o., vrlo je rizično s takvim firmama uopće raditi.

ŽELJKO STANEC - Naravno da se traži i ozbiljnost ponude i određene garancije, sve što je bilo propisano tom natječajnom dokumentacijom, dobavljač tog vozila je dostavio u Grad Samobor. Mogu se čak i složiti s vama da bi se trebalo gledati, ali u to vrijeme je bio zakon na snazi, najjeftinija ponuda, a ne ekonomski najisplativija. Sukladno tome, pošto smo željeli, i imali najbolju namjeru, da DVD Rude dobije to vozilo na svoju godišnjicu, da smo onda potpisali ugovor s dobavljačem tog vozila, no, međutim ispalo je ovo što je ispalo. Grad Samobora, naravno u skladu sa zakonom, pokrenuo je sudski spor o naplati svojih potraživanja, čini mi se da je nekih 180.000,00 kn upito od Grada Samobora, potpuno iskreno govorim o tome što se dogodilo.

MARINKO DŽEPINA - Samo jedna mala dopuna. Naime, izrada planova zaštite od požara, kao i drugih planova koji se tiču sigurnosti grada Samobora, je kao što smo čuli od gosp. Znike, je jedan od zakonskih rješenja koje gradovi moraju imati. Upravo tim planom zaštite od požara trebalo bi iz tog plana biti vidljivo da li je dovoljan broj ljudi u Javnoj vatrogasnoj postrojbi, da li je dovoljan broj tehnike, da li dovoljno imamo obučenih ljudi u gradu Samoboru za eventualno neke iznenadne situacije ili određene rizike koji se mogu dogoditi. Znači te odgovore na ta pitanja treba nam dati ovaj plan zaštite od požara, revidirani plan zaštite od požara. Isto tako, mislim da bi mi kao jedan ozbiljan Grad morali imati i određene tvrtke i ustanove koje bi proglasili od značaja za Grad Samobor u ovom sigurnosnom smislu, od požara, od poplave, od potresa i od nekih drugih poplava i od nekih drugih situacija u kojima građani i grada Samobora mogu naći. Predlažem da se civilna zaštite, predsjednik ili netko, pozabavi time da utvrdimo određeni broj ustanova i objekata gdje bi u pojedinim situacijama, ne dao Bog da se dogodi, mogli intervenirati, gdje bi ti ljudi otišli, koja je to oprema, koja je to tehnika i naravno koji su to obučeni ljudi koji bi to vodili.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za gospodarstvo, poduzetništvo, obrtništvo i ulaganja i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

S obzirom da se nitko ne javlja za riječ zaključujem raspravu i dajem na glasovanje Prijedlog izmjena i dopuna Plana zaštite od požara Grada Samobora.

Nakon provedenog glasovanja Gradsko vijeće Grada Samobora većinom glasova (14 "za" i 7 "protiv") donijelo je sljedeće

**IZMJENE I DOPUNE PLANA**

 zaštite od požara Grada Samobora u tekstu kao što je dan u materijalima za sjednicu.

 Tekst Izmjene i dopune Plana prilaže se ovom zapisniku i njegov je sastavni dio.

**AD25.)**

**MIRAN ŠOIĆ** - Prelazimo na dvadesetpetu točku dnevnog reda - Ostale informacije.

Podsjećam sve da si rezerviraju 04.11.2017. godine za obrazovanje, odnosno edukaciju ili cijelo životno obrazovanje vijećnika, u organizaciji Udruge gradova i općina, tako da si možemo rezervirati to vrijeme, to je subota, pa smo namjerno onda dali da dođemo i da nešto više naučimo i vidimo kako se možemo uključiti u proces donošenja odluka.

Obavještavam vas da će se svečana sjednica Gradskog vijeća Grada Samobora za Dan Grada održati u subotu, 21.10.2017. godine, vi ćete svi dobiti pozive i na vrijeme biti obaviješteni.

Danas ste dobili iskaznice vijećničke, koje će se zapravo moći koristiti i za besplatno parkiranje na dan održavanja sjednice Gradsko vijeće. Dakle, moći ćete parkirati na velikom parkiralištu.

Planira se negdje sjednica krajem 11. mjeseca, a o čemu će se Predsjedništvo sastati i ocijeniti onda točan datum kad će biti sjednica, pa ćemo ju najaviti. Planira se 28.11., ali vidjet ćemo možda i ranije.

Da li se još netko javlja za riječ?

**VLADIMIR SKENDROVIĆ** - Samo bih zaključno vama uputio jednu repliku. Naime, ja vjerujem da svi ovdje u ovoj vijećnici rasprave i kritike ne doživljavaju osobno, a vi kažete treba smanjiti tenzije. To je samo rasprava u kojoj imamo različita mišljenja i ja ju na taj način doživljavam. Možete i žešće prema meni se postaviti, neću osobno nikome zamjeriti i isto ću ja na taj način funkcionirati. Mislim da to samo kvalitetna rasprava i razvojno mišljenje može donijeti plus i da na taj način funkcioniramo.

Imam jedno tehničko pitanje. Sjećam se da sam jednom, kada sam bio tu vidio da imamo one tablete s pregledom materijala, jer ovo je stvarno hrpetina materijala, knjižurina koje svaki put nosimo. Onaj tko se ne želi služiti tabletom neka odustane, mislim da bi bilo pametno da nam to omogućite.

**MIRAN ŠOIĆ** - Prima se prijedlog na znanje, pa ćemo vidjeti. Mislim da mi možemo sve to u normalnom tonu, riječi ne treba povisivati, upadati u riječi. To smo rekli zadnji puta nas dva.

Ima li još pitanja? Nema, zahvaljujem se i vidimo se krajem 11. mjeseca.

S obzirom da se više nitko ne javlja za riječ, a Dnevni red današnje sjednice je iscrpljen, zaključujem 4. sjednicu Gradskog vijeća Grada Samobora.

Dovršeno u 18.00 sati.

ZAPISNIČARKA PROČELNICA PREDSJEDNIK

Nada Gorišek Ana Vlah, dip.iur. Miran Šoić